Kom ac Sruokyac Fuhkah Sie Nuhnak ac Puhlakihn Wo? | Luhngse luhn God\nKom ac Sruokyac Fuhkah Sie Nuhnak ac Puhlakihn Wo?\n“Karihngihn nuhnak luhn insiowos in nwacsnwacs na.”—SIE PETER 3:16.\n1, 2. (a) Efuh kuh yohk srihpac mwet se in utuck compass el fin oruh fuhfahsryucsr lal? (b) Ac ma inge oacpacna nuhnak ac puhlakihn lasr uh fuhkah?\nSIE mwet el kahsruhsrkihn oak soko okoacl ac sahslah ke noa in meoa uh. Sie mwet el fuhfahsryucsr yen mwesis ac sie pilot ke soko oaksohk el sohkwack nuh yen engyeng uh. Yac kom etuh lah meac kais sie mwet inge oacna sie kac? Kais sie seltahl ac kuh in sun ma na upac eltahl fin tiac utuck compass, yohkna fin wacngihn kuhfwen mwe kahsruh sahyac.\n2 Compass uh sie kuhfwen orekma ma oasr ninucl soko kac ac ma inge srihsrsrihsr nuh lacyen epang (north) pacl nuhkewa. (Nuhnak muhnahs liye petsac ke sra 16.) Fin wo ac tiac muhsahllah, ke orekmakihnyuck wi sie macp, ma inge kuh in sang kahsruh in molwelah moul luhn mwet. Ke inkacnek se pacna inge, mwe puhpuhlyuck se inge ac kuh in luhmweyuck nuh ke sie mwe sang na sacohk ma Jeova el use nuh sesr. Mwe sang se inge pa nuhnak ac puhlakihn (conscience) lasr uh. (James 1:17) Fin wacngihn nuhnak ac puhlakihn lasr, kuht ac kuh in tuhlac. Kuht fin orekmakihn ke inkacnek wo, ma inge ac kuh in kahsre kuht in konwacack ac in fahsr na ke inkacnek suwohs ke moul lasr uh. Pwacnacng, lwelah kuht in nuhnkuh lah meac se inge nuhnak ac puhlakihn ac lah ma inge orekma fuhkah. Na tohkoh, kuht ac fah sramsramkihn ma yohk srihpac inge: (1) nuhnak ac puhlakihn lasr uh ac ahkpahyeyuck fuhkah, (2) efuh kuh kuht enenuh in nuhnkuh ke nuhnak ac puhlakihn luhn mwet sahyac uh, ac (3) ma wo fuhkah kuht kuh in engankihn kuht fin sruokyac na sie nuhnak ac puhlakihn wo.\nMEAC SE INGE NUHNAK AC PUHLAKIHN AC MA INGE OREKMA FUHKAH\n3. Meac kalmen kahs inge “nuhnak ac puhlakihn,” ac meac ma inge oruh nuh sin mwet uh?\n3 Bible Kosrae uh orekmakihn kain in kahs pucspucs in sang ahkuhtweyac “nuhnak ac puhlakihn,” oacna “elah,” “nuhnak luhn insiac,” “inse” ac “nuhnak.” In Bible, kalmen kahs Greek se ma luhngasyucklac nuh ke “nuhnak ac puhlakihn” pa “etwacack luhn sie mwet kacl sifacna.” God el use ma inge nuh sesr mwet uh, tuh kuht in etuh ohiyacsr sifacna ac kuht tiac oacna ma oreklac nuhkewa sahyac fin facluh uh. Kalmen ma inge pa, kuht kuh in tuni kuht sifacna ac liye lah kuht nwacsnwacs ke ip pucspucs ke moul lasr uh. Nuhnak ac puhlakihn lasr uh ac kuh in oacna sie mwet nuhnuhnkuh suc tuni mukuikui, elah ac sulaclah lasr uh. Ma inge ac kuh in kol kuht in oruh sie sulaclah wo kuh sensenkihn kuht liki sie ma kuluk. Tohkoh, ma inge ac kuh in oruh wo puhlakihn lasr ke sulaclah wo ma kuht oraclah kuh ahkkulukye kuht ke sulaclah kuluk lasr uh.\n4, 5. (a) Kuht etuh fuhkah lah oasr nuhnak ac puhlakihn lal Adam ac Eve ac meac sahflahiyen seahkos laltahl nuh ke masap luhn God? (b) Mwe srihkasrak fuhkah ahkkahlwemye lah oasr mukul oaru in pacl meet ah ma orekmakihn nuhnak ac puhlakihn laltahl uh?\n4 Kuh se inge ma ituckyang nuh sin mukul ac muhtwacn uh ke muhtwacwacackiyac ah. Adam ac Eve ahkkahlwemye lah oasr nuhnak ac puhlakihn laltahl. Kuht kuh in liye mwe ahkpwacyeye nuh ke ma inge ke pacl se eltahl puhla mwekihn tukun ma kuluk se ma eltahl oraclah ah. (Genesis 3:7, 8) Mwe ahsor se lah ke ahkkulukyeyucklac tari nuhnak ac puhlakihn laltahl ah, wacngihn na ma wo ma inge kuh in kahsreltahl kac. Ke eltahl sulaclah in pihlesruh nuhnak ac puhlakihn laltahl oacyacpac masap luhn God uh, eltahl sulaclah in eklac mwet suc lain Jeova God. Eltahl mwet suwohswohs, pwacnacng eltahl etuh ma eltahl oruh inge ac eltahl ac tiac kuh in sifwil fototo nuh sin God eltahl fin forlah luhkel.\n5 Puhs mwet suc tiac oacna Adam ac Eve, mweyen eltahl finne mwet sesuwohs eltahl lohng nuhnak ac puhlakihn laltahl uh. Ke sie mwe puhpuhlyuck, mukul oaru se inge pahngpahng Job el tuh fahk: “Nga fah tiacna muhnahslah in fahk lah moul luhk uh suwohs na; nuhnak luhn insiuck mwesahs na.” * (Job 27:6) Job el kwacfeacng in lohacng nuh ke nuhnak ac puhlakihn lal uh in pa kol mukuikui ac sulaclah lal uh. Ke srihpac se inge, el kuh in fahk ke inse pwacye lah nuhnak ac puhlakihn lal uh tiac ahkkulukyacl in mwekihn kuh inse toasr. Srihke nuhnkuh ke ma tiac oacna sie inmahsrlol Job ac David. David el tiac ahkkahlwemye suhnak nuh sel Saul suc sie tohkohsrah akmuhsralah luhn Jeova, “tohkoh, David el muhtwacwacack in auli insiacl.” (Sie Samuel 24:5) Ke nuhnak ac puhlakihn lal David inge ahkkulukyacl, ma inge lotwel elan tiac sifwil oruh kain in ohiyac se inge.\n6. Meac ahkkahlwemye lah nuhnak ac puhlakihn uh sie mwe sang nuh sin mwet nuhkewa?\n6 Yac mwe sang se ke nuhnak ac puhlakihn inge oasr yurin mwet kuhlwacnsap luhn Jeova muhkwena? Nuhnkuh ke kahs lal mwet sap Paul inge: “Masap lal Moses tuh tiac ituckyang nuh sin mwet sahyacn mwet Jew. Tuhsruhktuh, kuhtwena pacl elos moul fal nuh ke masap mweyen na elos sifacna nuhnkeack muh fal, na elos ahkkahlwemye lah elos oakiyac masap nuh selos sifacna, finne wacngihn Masap lal Moses yohrohlos. Ohiyen moul lalos sifacna fahkwack lah ma sapkihnyuck in Masap uh sihmlac insiaclos. Oacyacpac elahlos wi pac ahkpwacyeye ma se inge, mweyen kuhtuh pacl uh nuhnak na lalos ahkkahlwemye nuh selos ma suc wo ac ma suc kuluk.” (Rome 2:14, 15) Nuhnak ac puhlakihn luhn mwet suc tiac etuh ke masap luhn Jeova uh kuh pac in mokleyuck in oruh sie ma ma fal nuh ke kahs in kahsruh luhn God.\n7. Efuh kuh kuhtuh pacl uh nuhnak ac puhlakihn lasr uh tahfonglac?\n7 Tuhsruhktuh, oasr pacl ma nuhnak ac puhlakihn lasr uh tahfonglac. Fuhkah? Koacl, srihke nuhnkuh ke mwe puhpuhlyuck ke compass sac. Ke pacl se ma compass uh oan sisken sie magnet, ma inge ac kuh in tahfonglac ac srihsrsrihsr nuh ke acn sahyac. Ma inge ac kuh pac in sikyak nuh ke nuhnak ac puhlakihn lasr uh, kuht fin tiac lutlutkihn Kahs luhn God. Kuht ac tilac kuh in akihlen inmahsrlon ma wo ac ma kuluk. In oacpacna, kena kuluk luhn insiacsr fin kihfucs nuhnak ac puhlakihn lasr uh, ma inge ac kuh in oruh kuht in oraclah sie ma na kuluk ac. Pwacye lah, kuht fin luhngse nuhnak ac puhlakihn lasr uh in orekma wo, kuht enenuh in eis kahsruh ke nguhn muhtahl luhn Jeova. Paul el suhmuhslah: “Nuhnak luhn insiuck, suc kolyuck ke nguhn muhtahl ahkpwacyeyuck nuh sihk.” (Rome 9:1) Tuhsruhktuh, kuht ac oruh fuhkah nuhnak ac puhlakihn lasr uh in kolyuck ke nguhn muhtahl luhn Jeova? Enenuh in ahkpahyeyuck.\nAHKPAHYEYUCK FUHKAH NUHNAK AC PUHLAKIHN LASR UH\n8. (a) Insiacn mwet se ac kuh in ahkkulukyelah fuhkah nuhnak ac puhlakihn lal uh ac meac kuht enenuh in nuhnkuh yohk meet ke pacl kuht oruh sie sulaclah? (b) Meac pac ma enenweyuck nuh sin sie mwet Christian sahyacn sie nuhnak ac puhlakihn wo? (Liye footnote.)\n8 Kom ac oraclah fuhkah sie sulaclah ma fal nuh ke nuhnak ac puhlakihn lom? Nuh sin kuhtuh mwet uh, eltahl oruh na ma eltahl liye, nuhnkuh ac puhla muh wo uh. Tukun ma inge eltahl ac kuh in fahk, “Wona, mweyen tiac ahkkulukye nuhnak ac puhlakihn luhk uh.” Kena luhn insiacsr arlac fokoko ac kuh pac in kihfucs nuhnak ac puhlakihn lasr uh. Bible uh fahk: “Suc kuh in etuh ma oan insiacn mwet? Wacngihn ma kuhtasrihk oacna nuhnak [insiacn] luhn mwet.” (Jeremiah 17:9) Pwacnacng, kuht enenuh in tiac ukwe kena luhn insiacsr. Tuhsruhktuh, kuht enenuh in nuhnkuh meet ke ma ac ahkenganye Jeova God. *\n9. Meac kalmac in sahngweng sin God, ac kuht fin sahngweng sin God ma inge ac kihfucs fuhkah nuhnak ac puhlakihn lasr uh?\n9 Sulaclah lasr uh fin fal nuh ke nuhnak ac puhlakihn wo lasr ma ahkpahyeyuck, ma inge ac ahkkahlwemye sahngweng lasr sin God ac tiac kena lasr sifacna. Nuhnkuh ke mwe puhpuhlyuck na wo se inge. Governor oaru se inge pahngpahng Nehemiah tuh oasr suwohs lal in sapkihn mwet Jerusalem inge in moli ac ahkfalye tax laltahl. Tuhsruhktuh, el tiac oruh ma inge. Efuh? Mweyen el sruhnga na pwacye in ahktoasrye insiacn Jeova ke el oruh mwet lal inge in kweok. El fahk: “Nga oruh siena, mweyen nga ahkfuhlwactye God.” (Nehemiah 5:15) Arlacna yohk srihpac kuht in sahngweng sin Jeova, kalmac pa kuht sahngweng in oruh kuhtwena ma ma ac ahksuhpwacrye Pahpah tuhmwacsr inkuhsrao uh. Kain in sahngweng se inge ac kuh in mokle kuht in suk kahsruh ke Kahs luhn God ke pacl se kuht enenuh in oruh sie sulaclah.\n10, 11. Meac kahs in kahsruh ke Bible uh fahk ke mwe nihmnihm uh, ac kuht ac eis fuhkah kahsruh luhn God tuh kuht in orekmakihn ma inge ke moul lasr uh?\n10 Ke sie mwe puhpuhlyuck, nuhnkuh ke mwe nihmnihm uh. Pa inge sie ma suc kais sie sesr enenuh in oruh sulaclah lasr nuh kac uh, yac nga ac nihm kuh tiac? Ma se meet, kuht enenuh in luti kuht sifacna. Meac kahs in kahsruh ke Bible uh fahk kac? Bible uh tiac tulokihn orekmakihnyen mwe nihmnihm ke inkacnek fal. Pwacyeiyac uh pa, Bible uh sang pac kaksak nuh sin Jeova ke mwe sang lal ke wain. (Psalm 104:14, 15) Tuhsruhktuh, Bible uh lain sruhi ac toeni ma orek ke inkacnek okahrkahr ke srihpen sruhi. (Luke 21:34; Rome 13:13) Tuh yohk liki na, Bible uh ahkkahlwemye lah sruhi el sie sin ma kuluk upac, oacna orekma luhn kosro. *—Sie Corinth 6:9, 10.\n11 Kahs in kahsruh ke Bible uh ahkpahye nuhnak ac puhlakihn luhn sie mwet Christian. Pwacnacng, ke pacl se kuht oasr ke sie tuhkweni ac kuht enenuh in oruh sulaclah lasr kac, kuht ac kuh in siyuck sesr sifacna kihsen siyuck inge: ‘Tuhkweni fuhkah se inge? Yac tuhkweni se inge ac kuh in okahrkahrack ke mwet sruhi? Fuhkah ohiyuck sifacna? Yac nga arlacna luhngse yohk mwe nihmnihm ac nuhnkuh muh pa inge ma ac ahkwacngihnyelah ma upac luhk uh? Yac nga kuh in kutong kena luhk nuh ke luhpan mwe nihmnihm ma nga eis nuh in ikok uh?’ Ke kuht nuhnkuh ke kahs in kahsruh luhn Bible ac top lasr nuh ke kihsen siyuck inge, kuht enenuh in puhruhe siyuck ke kahsruh luhn Jeova. (Riti Psalm 139:23, 24.) Ke kuht oruh ma inge, kuht siyuck Jeova elan kol kuht ke nguhn muhtahl lal. Kuht oacyacpac ahkpahye nuhnak ac puhlakihn lasr uh tuh in fal nuh ke kahs in kahsruh luhn God. Tuhsruhktuh, srackna oasr pac ma se sahyac ma kuht ac enenuh in nuhnkuh kac ke pacl ma kuht oruh sulaclah lasr uh.\nEFUH KUHT ENENUH IN NUHNKUH KE NUHNAK AC PUHLAKIHN LUHN MWET SAHYAC UH?\nSie nuhnak ac puhlakihn ma ahkpahyeyuck ke Bible ac kuh in kahsre kom in sulaclah lah kom ac nihm kuh tiac nihm mwe nihmnihm\n12, 13. (a) Meac kuhtuh srihpac ma oruh nuhnak ac puhlakihn luhn mwet Christian uh tiac oacna sie? (b) Ac meac kuht kuh in oruh ke kain in mwet inge?\n12 Sahp, oasr pacl kom lut ke srihpen oasr kain in nuhnak ac puhlakihn ma tiac oacna sie inmahsrlon mwet Christian uh. Sahp, sie mwet el puhla muh mukuikui se kuh facsin se ahktihkuclkuclyacl, a sie pac mwet el tiac puhla muh oasr ma kuluk kac. Ke sie mwe puhpuhlyuck, ke kuht sramsramkihn mwe nihmnihm ac, mwet se ac kuh in engan in wi kawuck ekahsr lal muhta, monglac ac nuhmlah kuhtuh srihsrihk mwe nihm ke ekuh se. A sie pac mwet el ac kuh in tihkuclkucl kac. Efuh kuh oasr kain in nuhnak luo ac ma inge ac mokle fuhkah sulaclah lasr uh?\n13 Oasr srihpac pucspucs ma oruh mwet nuhkewa in tiac oacna sie. Ohiyac ma kais sie mwet mahtuhlah kac uh tiac oacna sie. Ke sie mwe puhpuhlyuck, kuhtuh mwet uh arlacna etuh ke mwe muhnahs laltahl sifacna ma upac nuh seltahl in kuhtanglah in pacl meet ah. (Sie Tokosra 8:38, 39) Oasr mwet suc nuhnak ac puhlakihn laltahl uh oruh eltahl in nuhnkaclah ahkwoyac orekmakihnyen mwe nihmnihm uh. Kain in mwet se inge fin fahsrot nuh lohm sum an in muhtwacta, nuhnak ac puhlakihn lal uh ac kuh in moklacl in tiac eis mwe nihm ma kom sang nuh sel an. Yac ma inge ac ahktihkuclkuclye kom? Yac kom ac kwacfel? Moh. Kom finne etuh kuh nihkihn srihpac ma pwacnacng el tiac eis an, luhngse lom nuh sin mwet lili se wiyom ingacn ac mokle kom in nuhnkuh ke puhlakihn lal an ac tiac kwacfel.\n14, 15. (a) Ma upac fuhkah nuhnak ac puhlakihn luhn mwet Christian in pacl meet ah tiac oacna sie kac? (b) Ac meac kahs in kahsruh lal Paul nuh kac?\n14 Mwet sap Paul el liye lah nuhnak ac puhlakihn luhn mwet Christian ke pacl lal ah tiac oacna sie. In pacl sacn, upac nuh sin mwet Christian inge in kang kain in mongo ma kihsackihnyuck nuh ke ma sruhloaclah. (Sie Corinth 10:25) Nuhnak ac puhlakihn lal Paul ah tiac sruohkuhl liki kain in mongo inge ma kuhka ke market. Wacngihn srihpen ma sruhloaclah inge nuh sel. Pwacye, Jeova pa oraclah kain in mongo nuhkewa inge ac ma inge ma tuhkuh sel me, ac tiac ma luhn ma sruhloaclah. Finne ohinge, mwet sap Paul el kahlwem kac lah nuhnak ac puhlakihn luhn mwet sahyac inge tiac oacna nuhnak ac puhlakihn lal uh. Sahp, kuhtuh sin mwet inge wi alu nuh ke ma sruhloaclah meet liki eltahl eklac mwet Christian. Kuhtwena ma ma kuhpahsr nuh ke mwe sruhloaclah uh mwe tikuclkucl se nuh seltahl. Meac Paul el oruh?\n15 Paul el fahk: “Luhlahlfongi lasr fin kuh, na kuht in kahsrelos suc muhnahs ke ma toasr lalos. Kuht in tiac srihke in ahkinsewowoye kuht sifacna. Finne Christ, el tuh tiac moul in ahkinsewowoyacl sifacna.” (Rome 15:1, 3) Paul el fahk lah in oacna Christ, kuht enenuh in fihliyac mwe enenuh luhn mwet lili wiyacsr uh meet liki enenuh lasr uh. Ke sie pac sramsram lal Paul, el tuh fahk lah el ac sulaclah in tiac sifwil mongo ikoac liki na elan ahktihkuclkuclye sie sheep sacohk ma Christ el sang moul lal kac.—Riti Sie Corinth 8:13; 10:23, 24, 31-33.\n16. Efuh kuh mwet suc fihsracsr in ahktihkuclkuclyeyuck nuhnak ac puhlakihn la uh tiac enenuh in nuhnuhnkuh mwet suc siena nuhnak ac puhlakihn la uh?\n16 Tuhsruhktuh, mwet ma nuhnak ac puhlakihn la uh fihsracsr in ahktihkuclkuclyeyuck eltahl tiac enenuh in nuhnak kuluk nuh sin mwet sahyac uh. Eltahl ac tiac pac kwacfe muh nuhnak ac puhlakihn luhn mwet sahyac uh enenuh in oacna eltahl. (Riti Rome 14:10.) Pwacyeiyac uh pa, kuht enenuh in orekmakihn nuhnak ac puhlakihn lasr uh in nuhnuhnke kuht sifacna ac tiac mwet sahyac. Esam kahs lal Jesus inge: “Nik kowos nuhnuhnkuh mwet, tuh God Elan tiac pac nuhnuhnke kowos.” (Matthew 7:1) Mwet nuhkewa ke congregation enenuh in fahsr liki kuhtwena mwe puhrakack ma sikyak ke srihpen tiac insese ke nuhnak ac puhlakihn luhn kais sie mwet. Tuhsruhktuh, kuht enenuh in suk inkacnek in ahkkweye luhngse ac inse sefanna, muhsaheack inmahsrlosr nuh sin sie sin sie ac tiac ahkmuhnahsye sie sin sie.—Rome 14:19.\nMA WO FUHKAH TUHKUH KE KUHT SRUOKYAC SIE NUHNAK AC PUHLAKIHN WO?\nSie nuhnak ac puhlakihn wo ac kuh in kol kuht ke fuhfahsryucsr lasr ke moul, ahkinsewowoye kuht ac acse inse mislac\n17. Meac sikyak nuh ke nuhnak ac puhlakihn luhn mwet pucspucs ke pacl inge?\n17 Mwet sap Peter el suhmuhslah: “Karihngihn nuhnak luhn insiowos in nwacsnwacs na.” (Sie Peter 3:16) Sie nuhnak ac puhlakihn ma nwacsnwacs ye muhtuhn Jeova God el sie mwe insewowo na yohk. Ma inge tiac oacna nuhnak ac puhlakihn luhn mwet pucspucs ke pacl inge. Paul el ahkuhtweyac lah mwet suc “akihlenyuck elos oacna ke soko osra fol sang akihlenuhlosi, pwacnacng wacngihnlac nuhnkaclos in etuh inmahsrlon ma wo ac ma kuluk.” (Sie Timothy 4:2) Soko osra fol ma puhsrallah mahno se ac akihlenyac ac ahkmahtoltolyelah. Nuhnak ac puhlakihn luhn mwet pucspucs ke pacl inge tilac orekma, mahtoltollac ne oruh ma inge tilac pac sensenkuhnuhltahl, tulokuhnuhltahl kuh ahkkulukye puhlakihn laltahl uh in mwekihn ke ma kuluk ma eltahl oraclah uh. Mwet pucspucs ke pacl inge pihlesruh nuhnak ac puhlakihn laltahl uh.\n18, 19. (a) Ma wo fuhkah ac kuh in tuhkuh ke puhlakihnyen mwekihn kuh inse toasr? (b) Meac kuht ac kuh in oruh fin nuhnak ac puhlakihn lasr uh ahkkulukye kuht ke ma kuluk lasr in pacl meet ah ma kuht auliyak tari kac?\n18 Puhlakihnyen mwekihn kuh inse toasr uh pa sie inkacnek ma nuhnak ac puhlakihn lasr uh ac kuh in fahk lah kuht oraclah ma kuluk se. Puhlakihn inge ac fin mokle sie mwet elan auliyak, el kuh in eis nuhnak muhnahs kac finne ma kuluk na upac se pa el oraclah uh. Ke sie mwe puhpuhlyuck, Tohkohsrah David el toasrlah ke ma na kuluk se ma el tuh oraclah ah, tuhsruhktuh el eis nuhnak muhnahs ke srihpen el auliyak na pwacye. Sruhnga yohk lal nuh ke orekma kuluk lal wi kwacfeacng lal in ahkos ma sap luhn Jeova ke pacl sac oruh elan liye lah Jeova el ‘arlacna wo ac . . . el nuhnak muhnahs nuh sesr.’ (Psalm 51:1-19; 86:5) Tuhsruhktuh, ac fuhkah fin puhlakihnyen mwekihn ac inse toasr lasr uh srackna oasr yohrohsr tukun kuht eis tari nuhnak muhnahs?\n19 Kuhtuh pacl uh, nuhnak ac puhlakihn luhn mwet se ac kuh in arlacna upac ac ahkkulukyacl, el finne auliyak tari tukun yac pucspucs ke ma kuluk lal uh. Ke kain in pacl se inge, sahp kuht ac enenuh in ahkkweye kuht sifacna in luhlahlfongi na pwacye lah Jeova el etuh puhlakihn luhn mwet uh. Kuht ac enenuh in luhlahlfongi ac eis luhngse lal ac nuhnak muhnahs lal, in oacna ke kuht ahkkweye mwet sahyac uh in oruh. (Riti Sie John 3:19, 20.) Tuhsruhktuh, nuh ke sie nuhnak ac puhlakihn nwacsnwacs, ma inge acse nuhnak mislac ac engan na pwacye ma suhkwac konweyuckyak fin facluh. Mwet pucspucs suc oraclah ma na kuluk ke pacl meet ah, wi puhla mongi yohk ac ke pacl inge eltahl kuh in sruokyacna nuhnak ac puhlakihn wo laltahl ke eltahl kuhlwacnsuhpuh Jeova God.—Sie Corinth 6:11.\n20, 21. (a) Puk se inge oreklac in kahsre kom fuhkah? (b) In oacna mwet Christian, sukohsohk fuhkah kuht nuhkewa engankihn? (c) Tuhsruhktuh, kuht ac orekmakihn fuhkah sukohsohk se inge?\n20 Puk se inge oreklac in kahsre kom in konwacack sie moul engan ac in sruokyac sie nuhnak ac puhlakihn wo ke lusen lwen sahflah ke oakwuck kuluk se lal Satan inge. Tuhsruhktuh, puk se inge ac tiac kuh in sramsramkihn masap ac kahs in kahsruh nuhkewa luhn Bible ma kom ac enenuh in nuhnkuh kac ac orekmakihn nuh ke kais sie ip srihsrihk ke moul lom an. In wekuhnacng, nikmet nuhnkuh muh oasr ke puk se inge masap kuh oakwuck nuh ke kain in sulaclah ma mwet uh ac oruh fin nuhnak ac puhlakihn pa enenweyuck in orekmakihn nuh kac. Srihpen puk se inge pa in kahsre kom, luti kom ac ahkpahye nuhnak ac puhlakihn lom ke orekmakihnyen Kahs luhn God ke kais sie lwen ke moul lom. Masap ma ituckyang nuh sel Moses uh siena liki “masap luhn Christ.” Masap ma ituckyang nuh sel Moses uh kwacfe kuht in ahkos masap nuhkewa luhn God. Tuhsruhktuh, “masap luhn Christ” uh kwacfe kuht in orekmakihn yohk nuhnak ac puhlakihn wo lasr ac ukwe kahs in kahsruh ke Bible nuh ke moul lasr uh liki na masap ma sihmihsyucklac uh. (Galatia 6:2) Pwacnacng, Jeova el sang sukohsohk yohk nuh sin mwet Christian. Tuhsruhktuh, Kahs lal uh ahkacsmakihnye kuht in tiac orekmakihn sukohsohk se inge “in afihnyac kuhtwena ma kuluk.” (Sie Peter 2:16) Mweyen, sukohsohk se ma utuckuh nuh sesr inge oruh kuht kuh in ahkkahlwemye luhngse lasr nuh sin Jeova.\n21 Kwacfeacng in puhruhe ac nuhnkuh yohk ke inkacnek se ma ac wo emeet kom in moulkihn in fal nuh ke kahs in kahsruh ke Bible. Ac tohkoh kom orekmakihn ma inge ke sulaclah pucspucs lom uh ac tahfwelah na in kapkapack oacna ke pacl se kom tuhfahna etwacllah Jeova. Kuh lom in “akihlen inmahsrlon ma wo ac ma kuluk” ac fah ahkpahyeyuck ke kom orekmakihn kahs in kahsruh ke Bible uh pacl nuhkewa. (Hebrew 5:14) Nuhnak ac puhlakihn lom ma ahkpahyeyuck ke Bible uh ac mwe kahsruh na yohk se nuh sum ke kais sie lwen in moul lom. In oacna compass se ma kuh in kol inkacnek luhn sie mwet fuhfahsryucsr, nuhnak ac puhlakihn lom uh ac kuh in kahsre kom in oruh sulaclah ma ac ahkenganye Pahpah tuhmom inkuhsrao. Pa inge sie inkacnek na wo in muhtana in luhngse luhn God.\n^ par. 5 Wacngihn kahs na pwacye se ma ahkuhtweyac ke “nuhnak ac puhlakihn” ma sihmihsyucklac ke puk luhn Genesis nuh ke Malachi. Tuhsruhktuh, arlac kahlwem lah nuhnak ac puhlakihn pa sramsramkihnyuck ke fuhs se inge. Kahs se inge “insiac” el kwacna luhmweyuck nuh ke ohiyen mwet se. Ke mwe puhpuhlyuck inge kewa, arlacna kahlwem lah ohiyen mwet se pa ma inge sramsramkihn uh kuh nuhnak ac puhlakihn lal uh. Ke ma suhmuhslah ke kahs Greek, Matthew nuh ke Fwackyuk, kahs Greek nuh ke “nuhnak ac puhlakihn” el sikyak pacl 30 kuhtuh.\n^ par. 8 Bible uh ahkkahlwemye lah oasr pac ma enenweyuck sahyacn nuhnak ac puhlakihn wo. Ke sie mwe puhpuhlyuck, Paul el fahk: “Nga puhlakihn sihk sifacna muh wacngihn ma suhfal luhk, tuhsruhktuh nga tiac kuh in sifacna ahkpwacyei lah wacngihn mwetihk. Leum pa ac nuhnuhnkweyuc.” (Sie Corinth 4:4) Finne nuh sin mwet suc kalyei mwet Christian, oacna ke Paul el tuh oruh meet ah, ma inge tiac ahkkulukye nuhnak ac puhlakihn laltahl uh mweyen eltahl nuhnkuh muh God el engan ke orekma laltahl uh. Pwacnacng, yohk srihpac nuhnak ac puhlakihn lasr uh in wo ye muhtahsr ac ye muhtuhn God.—Orekma 23:1; Luo Timothy 1:3.\n^ par. 10 Enenuh in kahlwem lah doctor pucspucs eltahl ahkkahlwemye lah mwet suc luhngse mwe nihmnihm uh tiac kuh in kutong nihmnihm laltahl uh. Nuh sin kain in mwet inge, enenuh eltahl in tiacna nihmnihm kuh eis mwe nihmnihm nuh ke mahnoltahl.\nKOM AC TOPUK FUHKAH?\nKe kuht etuh lah Jeova el liye kuht pacl nuhkewa, ma inge ac mokle fuhkah nuhnak ac puhlakihn lasr uh?—Hebrew 4:13.\nNuhnak ac puhlakihn lal Joseph ah kahsrel fuhkah in fahsr liki mwe sruhf?—Genesis 39:1, 2, 7-12.\nEfuh kuh yohk srihpac nuhnak ac puhlakihn luhn sie mwet suc luhngse in fototo nuh sin Jeova in nwacsnwacs?—Hebrew 10:22.\nEfuh kuh kuht enenuh in nuhnkuh ke nuhnak ac puhlakihn luhn mwet suc tiac wi ke luhlahlfongi uh?—Luo Corinth 4:1, 2.


Ahkostwen Use Mwe Insewowo Uh - Sel Prestuhn Thomas S. Monson\nEprel 2013 | Ahkostwen Use Mwe Insewowo Uh\nAhkostwen Use Mwe Insewowo Uh\nSie etwacack ke ma pwacye ac top nuh ke kihsen siyuck yohk lasr tuhkuh nuh sesr ke kuht ahkostwen nuh ke masap luhn God.\nTamuhlwel ac tahmtahel wolacna wiyuck an, fuhkah kulohlacna luhk in wi kowos olutu se inge uh. Nga oruh nguhsr se ke luhlahlfongi kuh ac pruhe lowos an nuh ke pacl wo luhk in sramsram nuh suwos.\nKe matwac nuh kwewa, mukul ac muhtwacn uh suk ke etuh ac kahlwem nuh ke moul se inge ac ma kunaclos ac srihpac kac uh, oacyacpac nuh ke inkacnek in eis mihslac ac engan. Kais sie sesr wi ke kain sukok se inge.\nEtuh ac kahlwem se inge oasr yurin mwet nuh kwewa. Ma inge nwekyucklac ke ma pwacye suc pa ma pahtpaht. Ke Doctrine and Covenants section 1, fuhs ahk 39, fwackyuck muh, Leum pa God, ac lah Nguhn el suhmuhslah, ac ma sihmihsyucklac uh pwacye, ac ma pwacye uh ma ne tok ma pahtpaht.\nMwet sihm pohloh kahs usrnguck pwengpweng se suhmuhslah:\nFinne ma inkuhsrao ac facluh uh enenuh in wacngihnlac kuh kuhnanuclac,\nMa pwacye, luhpan ma oasr uh, fah kutong ma koluk na pwacye ma kuh in sikyak uh,\nMa pahtpaht, tiac kuh in eklac, pacl nuh kwewa.1\nKuhtuh kuh in siyuck, “Kain ma pwacye inge e sukokyak oyac, ac kuht ac akihlen fuhkah?” Ke sie fwackyuck ituckyang nuh sel Mwet Pahluh Joseph Smith fin acn Kirtland, Ohio, ke Mei yac 1833, Leum El fahkwack:\nMa pwacye pa etuh ke ma uh inge, ke pacl met ah, ac ke pacl fahsruh uh. …\nNguhn luhn ma pwacye uh ma sin God. …\nAc wacngihn mwet eis nohfohn ne ke na el karihngihn masap Lal uh.\nEl suc karuhnganwacng masap luhn God eis ma pwacye ac kahlwem, nuh ke na el kaksyakihnyucklac ke ma pwacye ac etuh ma nuh kwewa.”2\nFuhkah kaksyakihnyacn olwelah uh! “El suc karuhnganwacng masap luhn God eis ma pwacye ac kahlwem, nuh ke na el kaksyakihnyucklac ke ma pwacye ac etuh ma nuh kwewa.”\nNga kuh kom tiac enenuh ke pacl se inge ke yohk etuh lasr ke fohnlah luhn wosasuc uh fohlohkyak uh, in suk ke ma pwacye ke ohiyac ma soenna oreklac met. Pahpah pahkotwen Inkuhsrao se El orwaclah tari inkacnek in fahsr lasr uh ac sang tari mwe kolyuck tiac kuh in tahfonglac se—finne ahkostwen. Etuh se ke ma pwacye ac top ke kihsen siyuck wowo lasr uh tuhkuh nuh sesr ke kuht ahkostwen nuh ke masap luhn God.\nKuht lutlutkihn ahkostwen ke lusacn moul lasr uh. Muhtwacwacack ke kuht fuhsr na pwacye ah, kunohkohn ingacn nuh ke karihngihnyacsr orwaclah mwe kolyuck ac masap in liyacacng in wona sesr. Moul uh kuh in fihsrwacsr liki nuh sesr nuh kwewa kuht fin kuh in ahkos in wo kain masap uh. Puhs sesr, tuhsruhktuh, etwaclah ke puhlakihnyacn etuh ke ahkostwen uh.\nKe nga mahtuhyak ah, kais sie suhmuhr ke muhtwacwacyacn Julahe ne ke muhtwacwacyacn Septempuh, sucu luhk ah muhta ke lwac lohm se sesr ke Yen in Muhtwacta Vivian ke Fuhluh Provo fin ac Utah.\nSie sin kawuck wowo se luhk ke lwen mwesahs ingoh ke fuhluh sac pa Danny Larsen, suc ma sucu lal ah oasr pac se lwac lohm ke Yen in Muhtwacta Vivian. Kais sie lwen nga el foroht forma ke acn sac, ahyah ke infacl, til kainin yot ac mwe kahsruhp sahyac, fanfan finohl ah, fanfan sahk, ac pwacrkihn kais sie mihnit ke kais sie ao ke kais sie lwen.\nSie lututacng ah nga Danny sulaclah kuht in tanwack sie e ah ke ekuh sac wi kawuck lasr nuh kwewa ke fuhluh sac. Kuht enenuh na in sackuhnlah acn se ke yen mwesahs se apkuhran nuh we ma kuht nuh kwewa in fahsrweni nuh we. Mah ke Jun ma nwacklah yen mwesahs sac puhlamlamlah ac srihng, oruh yen mwesahs sac tiac wo nuh ke srihpac lasr ah. Kuht muhtwacwacack in fihs mah loeloes ah, plwacn in ahkmwesahsyelah acn na luhlahp ac raun se. Kuht ul ac tuhlakihn ke kuhiyacsr nohfohn, tuhsruhk pwacna ma kuht kuh in fuhsack pa mah srihsrihk nakantwen uh. Kuht etuh lah oruh se inge e sislah lwen na fohn se, ac lalosr ac engweyac sesr srihkweni.\nNa ma se nga nuhnkuh muh pa wo emet in orek ah tuhkuh nuh in mwe nuhnak luhn matwac yac alkosr se luhk ah. Nga fahk nuh sel Danny, “Pwacna ma kuht enenuh in oruh pa in fuhrreack ma inge. Kuht ac fuhrreack na sie raun an ke mah inge!” El sana insese nuh kac, na nga kahsruhsr som nuh ke lwac lohm sesr ah in eis sie mactsis ac.\nOruh sac wacngihn suwos nuhnkuh muh lwelahkihnyucklac nuh sesr in orekmakihn mactsis ke matwac fuhsr yac alkosr. Nga ke in kahlwem lah nga Danny kwewa sruhngwacyuck in orekmakihn fin wacngihn mwet mahtuh wi kuht. Kuht kwewa sensenkackihnyuck nuh sesr pacl nuh kwewa ke e uh. Tuhsruhktuh, nga etuh acn ma sucu luhk ah fihliyac mactsis ac we uh, ac kuht enenuh in ahkmwesahsyelah acn sac. Met liki nuhnak se pac tuhkuh nuh sihk ac, nga yuclac nuh ke lwac lohm sesr ah ac sruhkwack koan mactsis ekahsr, in wacngihn mwet liye. Nga sana okanlah lun sie sin pakiht luhk ah.\nNga kahsruhsr fohlohk nuh yohrohl Danny, pwacrkihn lah lun pakiht luhk ah pa e orwaclah elyah se lasr ah. Nga esamwack in nuhnkuh lah e sac e fuhrreack muhkwena acn kuht luhngse ah ac e sifacna usrnguck in sifacna kunlac.\nNga kuhret mactsis sac fin yot se ac oruh mah puhlamlamiyacn ke Jun ac ngutyak. Mah ah fihrihr in muh sroksrokihnyucki ke kahsling. Muhtwacwacackiyac ah nga Danny pwacrack ke kuht liye mah ah wacngihnlac ah, tuhsruhk tiac paht e sac tiac kuh in sifacna kunlac. Kuht fosrngahlah ke kuht akihlacnwack lah wacngihn ma kuht kuh in oruh in konwelah ah. E ngweng sac muhtwacwacack in isihk mah innimac ah som nuh ke ohl soko ah, isihk sahk luhlahp ah ac ma nuh kwewa siskac ah.\nSahflahiyac ah wacngihn ma kuht kuh in oruh tuhsruhk in kahsruhsr som sukok kahsruh. Tiac paht mukul ac muhtwacn nuh kwewa ma oasr Yen in Muhtwacta Vivian ah yucwot yucme utuck pack nuknuk luhlahp ma sroksrok, sang puok e ah in konwelah. Tukun ao ekahsr kuniyucklac e ah. Sahk luhlahp mahtuh ah pain moullac, weacng pac lohm ma e sac kuh in sun ah.\nNga Danny lotwelah lesin upac tuhsruhk yohk srihpac ekahsr ke lwen sac—ip yohk se kac ah pa yohk srihpaciyacn ahkostwen.\nOasr masap in kahsruh moullac luhn mahnosr uh. Oacpacna ke, Leum El sang mwe kolyuck ac masap in kahsruh moullac ke ip luhn nguhn lasr uh kuht in muh kuh in kihfucs wo moul kwacna- kuhfkuhf se ac in kuh in fohlohk nuh yurin Pahpah tuhmasr Inkuhsrao.\nYac foko somlah ah, Samuel el fahkwacng na nuh sin fihl in mwet suc nuhnkuh kuh ke kihsaclah luhn kosro uh lah, “Ahkos wo liki mwe kihsac, ac porongo wo liki sip fact.”3\nKe fihl in pacl se inge, Leum El ahkkahlwemye nuh sel Mwet Pahluh Joseph Smith lah El enenuh insiyac ac nuhnak insese ac lah insese ac ahkostwen kuh in kanglah ma wo ke acn luhn Saion ke lwen sahflah inge.”4\nMwet pahluh nuh kwewa, omet ac in pacl inge uh, etuh lah ahkostwen yohk srihpac nuh ke molwelah lasr uh. Nephi el fahkwack lah el ac som ac oruh ma Leum El sapkihn.”5 Kuhtuh ne tikuclkucl ke luhlahlfongi kuh lalos ac ahkostwen lalos, Nephi el oruh ma Leum El siyuck sel uh pacl nuh kwewa. We pucspucs ahkinsewowoyeyuck ke oruh lal.\nSramsram soko kacl Abraham ac Isaac pa sramsram na mokleyuck soko ke ahkostwen. Ac luhman ngal upac nuh sel Abraham in ahkos masap luhn God, in usacl Isaac kuloh nahtuhl som nwe in facl Moriah in kihsackuhnuhllah. Kuh kuht kuh in luhma ahsoriyacl Abraham ke el fuhfahsryucsrlac nuh ke acn srihsrngiyucki se? Pwacyena lah kohslah ac nuh ahkngalye na upac kwewa mahnol ac nuhnak lal ke el kaprilyac Isaac ah, fihlilyac fin loang se, ac sruhkwack mitmit nahtuhl in unilyac. Ke luhlahlfongi kuh tiac ahlohloh ac luhlahlfongi pwacye ke Leum, el oruh fahk luhn Leum. Sulkackihnyac ah arulacna wo, ac Abraham lac nuh sruikihn na pwacye ke tuhkuh ah. “Nimet kom kahlyac tuhlihk sacn kuh oruh kuhtwena ma nuh sel: Inge nga etuh lah kom ahkfuhlwactye God ac ahkos ma El sapkihn, mweyen kom tiac sruokyac wen sefanna nuhtum an luhkwel.”6\nAbraham el srihkeyuck ac sikengiyuck, ac ke luhlahlfongi na kuh ac ahkostwen lal Leum El sang nuh sel olwelah wolacna: “Muhtuhnfacl nuh kwewa ac fah ahkinsewowoyeyuck oacna ke Nga ahkinsewowoye fihtac lom; ke srihpen kom tuh ahkos ma nga sapkihn.”7\nKuht ne tiac siyuckyuck in ahkpwacyei ahkostwen lasr uh ke kain ohiyac upac ac emtucng na pwacye, ahkostwen enenweyuck pac nuh sesr.\nPrestuhn Joseph F. Smith el fahkwack ke Ohktohpa 1873, “Ahkostwen pa masap se emet inkuhsrao.”8\nPrestuhn Gordon B. Hinckley el fahk, “Mwe engan luhn Mwet Luhlahlfongi ke Lwen-sahflah sin God pa: In ahkostwen ke fahk luhn God pa yohk srihpac ke mwe engan, mihslac, kapkapwack, fahko luhn Mwet Luhlahlfongi ke Lwen-sahflah, ac molwelah ma pahtpaht ac enganwack luhn mwet inge.”9\nAhkostwen pa atac wowo se luhn mwet pahluh; ohiyac se sang kuh ac etuh nuh selos ke sramsram mahtuh me. Yohk na pwacye nuh sesr in akihlen lah kuht, pac, pa luhlahlfongiyuck nuh ke mwe kahsruh ke kuh ac etuh se inge. Fihsrwacsr in oasr lasr kais sie mihsenge ke kuht ahkos masap luhn God uh.\nYac pucspucs nuh mihsenge, nga etwaclah kais sie mwet pucspucs suc ma luhlahlfongi yohk ac ahkostwen. Nga ahkinsewowoyeyuck ac mokleyuck selos. Nga luhngse akacsruhi nuh suwos sramsram soko ke luo sin mwet inge.\nWalter Krause el mempucr yohk luhlahlfongi lal ke Alu uh suc, ke sucu lal, tuh muhta ke acn se ma etweyucklac muh East Germany tukun Mweun Ahkluo ah. Macnsis kuhnlah ma upac el puhlakihn ah ke srihpen srihklac sukohsohk ke acn sac fin facluh in pacl sac, Tamuhlwel Krause pa mwet se ma luhngse ac kuhlwacnsapuh Leum. El ahkfalye ke luhlahlfongi kuh ac taranwacng kais sie kunohkohn ituckyang nuh sel.\nMukul se sahyac ah, Johann Denndorfer, mwet Hungary se, tuh welah Alu uh fin acn Germany ac pacptaislac we ke yac 1911 ke matwac yac 17. Tiac paht tohkoh el fohlohk nuh Hungary. Tukun Mweun Ahkluo ah, el kapihri ke wacngihn mwacta ke acn el mahtuhlah we, ke siti Debrecen. Itucklac pac sukohsohk luhn mwet Hungary ah.\nTamuhlwel Walter Krause, suc ma tiac etwacl Tamuhlwel Denndorfer, eis kunohkohn se in oruh mwet luti luhn sucu lal ac in muhtwacta nuh yohrohl ke pacl nuh kwewa. Tamuhlwel Krause el pahngonwack mwet luti luhn sucu wiyacl ac fahk, “Utuckuh kunohkohn se lasr in muhtwacta nuh yohrohl Tamuhlwel Johann Denndorfer. Kom ac kuh in wiyuc som liyacl ke wik se inge ac sang sie pweng ke wosasuc?” Na el fahk pac lah, “Tamuhlwel Denndorfer el muhta Hungary.”\nMukul tuhfalwack se wiyacl ah siyuck, “Kuht ac som ngac?”\n“Lutu,” pa top se lal Tamuhlwel Krause ah.\n“Kuht ac fohlohk ngac?” mukul se wiyacl ac siyuck.\nTamuhlwel Krause el tohpohkohllah, “Oh, sahp wik se—kuht fin fohlohk.”\nMukul in luti luhn sucu luo ah som in muhtwacta yohrohl Tamuhlwel Denndorfer, elos wi train ac pas ke lwacyacn acir kuhtuhlacp Germany nuh Debrecen, Hungary—fuhfahsryucsr na loesloes se. Wacngihn mwet luti luhn sucu lal Tamuhlwel Denndorfer ac met liki na mweun ac. Inge, ke liyacack mwet kuhlwacnsap luhn Leum inge, el sesseslah ke kulohkihn lah elos tuhkuh. Muhtwacwacyac ah el sruhnga usrusr po nuh selos. Sahyacna, el som nuh ke infuckihl sel ah ac sruhkwack pohk se ke nien fihl srihsrihk se ma nein sie tahfuh singucul lal ma el sefi ke yac pucspucs. El sang nuh sin mwet in luti sucu lal ac sie tahfuh singucul lal ah ac fahk, “Ingena nga ahkfalyelah oruh ke sie tahfuh singucul luhk nuh sin Leum. Ingena nga puhla nwacsnwacs in usruk poun mwet kuhlwacnsap luhn Leum!” Tamuhlwel Krause el fahk nuh sihk tohkoh lah kahs uh tiac kuh in ahkuhtweyac luhpan emtucng el puhla ah in nuhnkuh lah tamuhlwel luhlahlfongi kuh se inge, suc tiac ohsun nuh sin Alu ke yac pucspucs, tuh ahkostwen ac tiac tui in eslah percent singucul ke mani lal in moli sie tahfuh singucul lal. El sefi ke el tiac etuh lah ngac kuh lah ac oasr pacl wowo lal in molwelah.\nTamuhlwel Walter Krause el misac ke yac yuc somlah ah ke matwac yac 94. El kuhlwacnsap luhlahlfongi kuh ac ahkostwen ke lusacn moul lal ac tuh oruh sie ma mokleyuck nuh sihk ac nuh sin mwet nuh kwewa ma etwacl. Ke ngihsreyuck in ahkfalye kunohkohn uh, el tiac wi kihsen siyuck, tohrkahskahs, ac el tiac wi sukok srihpac uh.\nTamuhlwel ac tahmtahel wiyuck an, srihke yohk ke moul se inge pa ahkostwen. God El fahk lah elos ac srihke kuht in liye lah kuht ac kuh in oruh ma nuh kwewa ma Leum God lasr ac sapkihn nuh sesr uh.”10\nMwet Lahngo El fahkwack, “Elos nuh kwewa ma kena ke mwe insewowo luhn Leum enenuh in ahkos masap ac ohiyac ma srihsrngiyucki nuh ke mwe insewowo sacn, ke lutiyuck met liki pwelucng luhn facluh.”11\nWacngihn mwe srihkasrak wowo ke ahkostwen yohk likina ma luhn Mwet Lahngo. Paul el fahk kacl:\n“Tuhsruhktuh El ne Wen nuhtin God, El lotwelah in ahkos ke kweok Lal:\n“Ke El ahksahfyelah ma nuh kwewa suhpweyuckme El nuh kac, El pa kuh in sang molwelah nuh selos kwewa suc ahksol.”12\nMwet Lahngo El orwaclah luhngse wo liki nuh kwewa luhn God in moulkihn moul fas se, in ahkfuhlwactye misin muhtahl Lal. El tiac wi inse fuhlwact uh. El tiac wi sang nuh fac uh. El tiac wi nakantwen. El puhsisacl pacl nuh kwewa. El inse pwacye pacl nuh kwewa. El ahkostwen pacl nuh kwewa.\nEl ne tuh srihfeyuck El sin mwet srihfeyuck fuhlwact sac suc devil, El ne muhnahslah mahnol ke lalo ke lwen 40 ac fong 40 ac masrinsracllah, tuh ke mwet orekma koluk sac fahk nuh sel Jisus nuhnak na wowo ac srihfeyuck ah, El use nuh sesr mwe srihkasrak na muhtahl ke ahkostwen in sruhnga kuhflah liki ma El etuh muh pwacye uh.13\nKe El puhlakihn kweok ke Gethsemane, ma El kutong kain ngal se inge ma fiyoh kacl uh tultul oacna srah nuh infohk uh,”14 El pa mwe srihkasrak wowo se ke Wen ahkostwen se in fahk, “Pahpah fin oa luhngse lom, eslah kuhp in kweok se inge likiyuc. Tuhsruhktuh in tiac oa luhngse luhk, ac lwelah ma luhngse lom in oreklac.”15\nKe ohiyac se ma Mwet Lahngo El ahkuhtweyac nuh sin Mwet Sap Lal met ah, El ahkuhtweyac nuh sihk kom pac: “Fahsr tukuk.”16 Kuh kuht insese in ahkos?\nEtuh se ma kuht suk uh, top ma kuht kena uh, ac kuh ma kuht kena mihsenge in sun ma upac luhn facluh ma tiac fihsrwacsr ac ekyek uh kuh in ma lasr kuht fin insese in ahkos masap luhn Leum. Nga sulpacna kalweni kahs luhn Leum ke El fahk lah: Mwet se ma karihngihn masap luhn God uh eis ma pwacye ac kahlwem, ne ke na el kaksyakihnyucklac ke ma pwacye ac etuh ma nuh kwewa.”17\nPa pruhe puhsisacl se luhk tuh kuht in kuh in ahkinsewowoyeyuck ke opi yohk uliyucklac nuh ke ahkostwen. Ke inen Jisus Kraist, Leum ac Mwet Lahngo lasr, amen.\nLiye Doctrine and Covenants 93:24, 26–28.\nLiye Doctrine and Covenants 64:34.\nLiye 1 Nephi 3:7.\nGordon B. Hinckley, “If Ye Be Willing and Obedient,” Ensign, Tisacmpuh 1971, 125.\nLiye Abraham 3:25.\nLiye Doctrine and Covenants 132:5.\nMwet Hibru 5:8–9 .\nLiye Mattu 4:1–11.\nLiye Doctrine and Covenants 93:28.\nLiyacacng Masap uh\nMwet Sruokyac ke Kahlwem luhn Kuhsrao\nNikmet Sahngweng, Luhlahlfongi Na


Wednesday (9/13) Sifac: Ahkkeyelah Ke Lwen Sabbath - Word Of Knowledge | USA\nAc Ma Sap lal Moses lelah tuh elos in kahsruh mwet ke Lwen Sabbath. Ohinge, Jesus El ahkkeyelah mokul sac. Ke Mwet Pharisee inge liye, elos kasrkasrak ac pwacpa in unilyac Jesus. Mwe kahsruh se inge luti kuht in etuh lah Jesus El Leum luhn Lwen Sabbath, ac ma nuhkewa kuht ohruh ke Inel, kuh in orek ke Lwen Sacnri!\nSIFAC:”Ahkeyelah Ke Lwen Sabbath”\nMWE READ: Mathew 12:9-14\nKaksakin God Fuhlwactlacna ac paing kowos Mwet Luhlahlfongi Kosrae ac sahyen Acn Kosrae. Sifac se lasr inge fahk muh, “Ahkkeyelah Ke Lwen Sabbath,” oasr in Matthew 12:9-14. Sifac se inge sikyak ke Period Ahk3 ke Moul Luhn Jesus, suc El ohruh luti Lal in Acn Galilee pacl se emeet. Kuhfwen Alukwelah ahk2 Jesus El falyang nuh kac Jerusalem pa inge. Sacnri se na tukin El fahk lah El pa Leum luhn Lwen Sabbath, El som nuh Iwen Lolngok ac ohruh luti Lal. Oasr sie mokul, ul lacpo lacyot la muhta we, wi kuhtuh Mwet Pharisee. Ohinge, Mwet Pharisee inge siyuk lah ac lain Ma Sap lal Moses in ahkkeyelah mas ke Lwen Sabbath? Jesus El tiac tohpohkuhlos, a El siyuck selos, lah fin soko sheep nahtuhlos puhtatlac nuh lun sie lohf ke Lwen Sabbath, mac elos ac tiac srakluhlwack? Ke elos koflah tohpkuhl, Jesus El fahk lah yohk sripen sie mwet liki soko sheep. Ac Ma Sap lal Moses lelah tuh elos in kahsruh mwet ke Lwen Sabbath. Ohinge, Jesus El ahkkeyelah mokul sac. Ke Mwet Pharisee inge liye, elos kasrkasrak ac pwacpa in unilyac Jesus. Mwe kahsruh se inge luti kuht in etuh lah Jesus El Leum luhn Lwen Sabbath, ac ma nuhkewa kuht ohruh ke Inel, kuh in orek ke Lwen Sacnri!\nPrevPreviousThursday (9/14) Sifac: Luti Ke Lwen Sabbath\nNextTuesday (9/12) SIFAC:”Esam Molelah Luhn God Ke Lwen Sabbath”Next


BIBLE MUTAL LUO SAMUEL 20\n☰ LUO SAMUEL 20 ◀ ▶\nAlein Lal Sheba\n1 In pacl se inge oasr sie mwet lusrongten in acn Gilgal — inel pa Sheba wen natul Bikri, ac el ma in sruf lal Benjamin. El ukya mwe ukuk ac wowoyak ac fahk, “Sisella David! Kut ac tia welul! Mwet Israel nukewa, kut som nu yen sesr ah!”+ 2 Ouinge mwet Israel elos sisella David, ac welulla Sheba. A mwet Judah elos insese na yorol David, ac elos welul fahla Infacl Jordan lac nu Jerusalem.\n3 Ke David el tuku nu lohm sin tokosra in acn Jerusalem, el orani mutan kulansap singoul kial ma el tuh filiya in liyaung inkul sel ah, ac eisalosyang nu inpoun mwet topang uh. El sang enenu lalos, tuh el tia oan yorolos. Elos muta kaul ac moul oana mutan katinmas ke lusen moul lalos.+\n4 Ac tokosra el fahk nu sel Amasa, “Pangoneni mwet Judah ac welulos foloko nu inse inge ulela.” 5 Amasa el som in pangnolos, tuh el tia foloko ke pacl se tokosra el tuh fahk nu sel ah. 6 Na tokosra el fahk nu sel Abishai, “Sheba el ac orek lokoalok nu sesr yohk lukel Absalom. Us mwet luk an ac fahsrot ukwal, elan ma tia utyak nu in siti oasr pot ku we pwanang kut ac kofla sruokilya.” 7 Ke ma inge, mwet lal Joab ac mwet topang oayapa mwet mweun nukewa saya, elos welul Abishai som liki acn Jerusalem in ukwal Sheba. 8 Ke elos sun eot lulap se in acn Gibeon, Amasa el sonolos. Joab el nukum nuknuk in mweun, ac cutlass se oan ke ma neinya sripsrip ke pel lal. Ke el fahsr nu meet, cutlass sac putatla. 9 Joab el fahk nu sel Amasa, “Ma lik, kom fuka?” ac el sruokya alut lal ah ke lac po layot tuh elan ngok mutal. 10 Amasa el tiana akola nu ke cutlass se ma Joab el sruokya ke lac paol lasa, na Joab el fakisya insial ac koanonsial raki nu infohk uh. Na el misa na insac, pwanang Joab el tia enenu in faksilya pacl luo.\nNa Joab ac Abishai tamulel lal, som in ukwal Sheba. 11 Sie sin mwet lal Joab ah tui ke manol Amasa ac wola fahk, “Mwet nukewa su ma lal Joab ac David, fahsr tokol Joab!” 12 Manol Amasa afla ke srah ac oanna inkanek ah. Sie mwet lal Joab liye lah mwet uh fahsr tui ke mano sac, na el amakunla liki innek ah nu inimae, ac afinya ke kaot se. 13 Tukun mano sac mokleyukla liki innek ah, na mwet nukewa fahsr tokol Joab in ukwal Sheba.\n14 Sheba el fahsr alukela acn sin sruf nukewa lun Israel, ac tuku nu ke siti Abel Beth Maacah, ac mwet nukewa in sou lal Bikri elos toeni ac fahsr tokol nu in siti uh. 15 Mwet lal Joab elos lohng lah Sheba el oasr we, na elos fahsreni kuhlusya siti sac. Elos sang fohk musaeak nien fanyak lalos nu fin pot we, ac mutawauk in pikin ye pot uh in raki. 16 Oasr mutan lalmwetmet se in siti sac, su wowoyak fin pot ah, ac fahk, “Koasrlong! Lohng! Sap Joab elan fahsru. Nga ke sramsram nu sel.” 17 Na Joab el som nu yorol, ac mutan sac siyuk, “Ku kom pa Joab?”\nNa Joab el fahk, “Aok, nga.”\nNa mutan sac fahk, “Lohng ma nga ac fahk uh.”\nNa Joab el fahk, “Nga ac lohng.”\n18 Mutan sac fahk, “Oasr kas se lun mwet in pacl somla fahk mu, ‘Fahla eis top lom an in siti lun Abel’ — na pa ingan ma elos tuh oru. 19 Siti se sesr inge siti na pwengpeng se. Yohk misla ac insese lasr nu sin tokosra lasr inmasrlon siti Israel nukewa. Efu kom ku srike in kunausla? Ku kom lungse akkolukyela ma lun LEUM GOD?”\n20 Na Joab el topuk, “Mo! Tiana ku! Nga tia ku in akkolukye ku kunausla siti lowos uh! 21 Tia pa ingan ma kut akoo. Oasr sie mukul, inel pa Sheba wen natul Bikri, el tuku liki eol uh in facl Ephraim, ac el mutawauk sie alein lainul Tokosra David. Usalu mwet se ingan, na nga fah som liki siti lowos uh.”\nNa mutan sac fahk, “Kut ac sisot sifal fin pot uh wot nu sum.” 22 Na el som nu yurin mwet in siti sac ac fahkak nunak lal nu selos, na elos pakela sifal Sheba ac sisla fin pot uh lac nu sel Joab. Joab el ukya mwe ukuk in akkalemye nu sin mwet lal elos in som liki siti uh, na elos folokla nu yen selos. Ac Joab el folokla nu Jerusalem nu yorol tokosra.\nMwet Pwapa Lal David\n23 Joab el captain lun un mwet mweun lun Israel. Benaiah wen natul Jehoiada, pa liyaung un mwet topang lal David. 24 Adoniram pa liyaung orekma lun mwet kohs. Jehoshaphat wen natul Ahilud, pa karinganang ma simla. 25 Sheva pa mwet sim inkul lun tokosra. Zadok ac Abiathar pa mwet tol. 26 Ac Ira, sie mwet liki siti Jair, el oayapa sie sin mwet tol lal David.\n+ 20:1 1 Tok 12:16; 2 Chr 10:16 + 20:3 2 Sam 16:22


Tuesday (9/1) Sifac: Sie Pre In Sang Kuloh - Word Of Knowledge | USA\nSifac: Sie Pre In Sang Kuloh\nMwe Read: Chronicles 6:1-15\nIn oana ke ohrella na mwowo se lal Tokosra Soloman inge, (2 Chronicles 6:1-15), kut wehlul in kaksakin GOD Papa Tumasr ke lungse ac pakoten lal nu sesr nukewa. Kut ahkulen pac ke ma El wuhlehla, tia ku in tahfongla. Pa kut ahkuhlen ke mwe luti se nu sesr ke len misenge uh, Tuesday, September 1, 2015, su fahk ouinge: ‘Sie Pre In Sang Kuloh’.\nPre in sang kuloh se inge ma lal Tokosra Soloman ke pacl se ma El ahkuhlenak pang nu sel la, El pa mwet se ma ac sacfuhnsuliyac finsrak se lun Papa Tumel, David in musacehak Temple lun GOD Papa Tumasr. Inge Tokosra Soloman el ahkohla in srohkackunla muhsac nuke Temple se inge in fahsr facl nuke inkanek in akfuhlatye Leum GOD. Pa akkalemyeyuk orella se lal Tokosra Soloman, meet liki el akfahsrye ouiyac nuke pwelung se inge. Fahk ke fus ak singaul-12 ke mwe 2 Chronicles 6 an, “Ouinge, ye mutun mwet uh Solomon el som ac tu mutun loang uh, ac sralak paol ac pre”(2 Chronicles 6:12).\nIn pre se lal Tokosra Soloman, ma Simusla akkalemye ac fahk ouinge, “Na Tokosra Soloman el pre ac fahk, “Leum GOD, kom sulela tuh kom in muta ke pukunyeng ac yen lohsr.” Kalmen fahk se lal Tokosra Soloman inge, akasmakinyelos la GOD Papa El tu wehlulos ac kohlohlos ke sie sruhwen eh (pilar of fire) ac sie sruhwen pukunyeng (pilar of cloud); ke elos kolyuk mwe sel Mwet Kol, Moses su kohlohlos mwe liki kos lalos fihn an Egypt nuke facl in wuleang.\nKe elos suhn facl in wuleang, finsrak lun GOD Papa pa elos in moul in misla and in eis mwe insewowo ke lungkulang ac pakoten lal. Kut luti pa ke lutlut BIBLE lasr la ke elos forfor yen mehsis ke lusen yeac angnaoul (40 years in the wilderness), elos uhs pac Tuptup lun GOD (Ark of the Covenant) ac ohyacpac lom in alu se selos, su elos srumon ke BIBLE natusr uh muh ‘Tabernacle’ se. Sramsram ke Tabernacle se inge oasr in Exodus sapta longonul limekosr (25) ac onkosr (26). Ke kas lasr uh, fahk mu lom alu se inge pa ‘Lohm Nuknuk Mutal’.\nLohm Nuknuk Mutal se inge pa Temple lun GOD su musaiyukla sel Tokosra Soloman, luhmehyukla kac (Exodus 36:1-37).\nKe fus se ak luo an, Tokosra Soloman el fahk, “Inge nga musaela sie tempul wolana nu sum, Sie an kom in muta we ma pahtpat”(2 Chronicles 6:2). Tempul se inge pa kut etuh muh pa musaiyukla fihn an Jerusalem. Tempul tu orekmakinyuk sin tulik nutin GOD nuke pacl se ma elos tu forla liki GOD, suhn ongaiyac na yok; uhtukla muta in sro fihn an Babylon ke lusen yeac itngaoul (70 years). Tempul se inge pa kut lutlut pac kac muh Ezra, Nehemaiah, ac Zerubbael (Haggai 2:23), fohlok in aksahsuhye la in sifwil pa oasr niyen alu lun tulik nutin GOD.\nNa meet liki elos ahkolla in oru alu lalos luin Tempul se inge, Tokosra Soloman El oru sramsram lal nu sin mwet Israel ac pre nu sin GOD ac fahk; “Kaksakin LEUM GOD lun Israel! El liyaung na wulela El orala nu sel David, papa tumuk, ke El tuh fahk, ‘Oe ke pacl se nga use mwet luk liki acn Egypt new misenge, nga tiana sulela kutena siti in facl Israel tuh in musala sie tempul mwet in alu nu sik we, oayapa nga tiana sulela sie mwet in kol mwet luk mwet Israel. Tuh pa inge, nga sulela acn Jerusalem tuh in acn se mwet uh fah alu nu sik we, ac David elan leumi mwet luk.’” Ke kut read ac kalem ke fahk inge, ma nu sesr in etu la wuhlela nukewa lun GOD Papa Tumasr ac sikyak oana ke El akkalemye in BIBLE natusr nu sesr misenge.\nLela kut in oana Tokosra Soloman in liye la, wuhlela lun GOD Papa Tumasr arulana kawil. Mwe lutlut se inge, luti kut la, wuhlela lun GOD Papa Tumasr nu sesr tia ku in tahfongla. Ke GOD Papa el tu wuhlela nu sel Tokosra David muh Soloman pa El suhlela in musaela Tempul, sikyak oana ke fahkla lal. Ke sripac se inge, Tokosra Soloman El sifwil pre ac fahk, “LEUM GOD lun Israel, wangin sie god oana kom inkusrao ac fin faclu. Kom akpwayeye wuleang lom yurin mwet lom, ac kom akkalemye lunge lom nu selos ke elos akos kom ke insialos nufon”(2 Chronicles 6:14).\nKulo kaksakin sie mwe lutlut su kut ku pac in luhmah nuke ‘Divine Appointment’ lun GOD nu sesr. Kalmeyen ‘Divine Appointment’ se inge pa, fihn oasr kulansap se ma GOD Papa Tumasr El nu ahkowo ac srisngiyac nu sum ku nu sik, ah fah wangin tahfongla kac, kut fin AKSOL. Pwenang, in pacl eh nukewa, kaksakin GOD Papa Tumasr ke lungse kawil lal nu sesr.\nPakoten lun GOD Papa in Kol kut ac akkeyekut nukewa!\nPrevPreviousMonday (8/31) Sifac: Pre Ke Inse Puhsisacl\nNextWednesday (9/2) Sifac: Moul KuhlacngNext


Saturday (3/12) Sifac: Ma Yohk Sripac Ke Luhlahlfongi - Word Of Knowledge | USA\nSifac: Ma Yohk Sripac Ke Luhlahlfongi\nMwe Read: Luke 16:10-14\nPa inge sie mwe luti lun Leum Jesus ke yohk sripac ke lulalfongi. Mwe read se inge ma tafeyacn akkuteyac se kac mwet tutafpo usrnguck se. Mwet tutafpo se inge el oaru in luhmahlah in oracllah in puhs kawuk lal in use ma wo ma e tufwa sikyak nusel tukin mwet kasrup se inge tilac orekma kuhnuhl. Oaru se lal inge pa Leum Jesus El sulkakin nusin Mwet Tuma Lutlut inge in loacng nuke. Paye la sopoklot lun mwet tutafpo se inge tia wo tusruk oaru in lumahllah in orani mwet kawuk pa akilenyuck ke fwak se inge uh.\nNa pa Leum El sifwil pac tafwela in fwak lac mwet uh enenu se na in oaru nuke ma srisrik uh meet. Meyen wangin sripac in suk ma yohk uh koflah in liacung ma srisrik. Elos fin tia ku in lulalfongiyuck in karingin mwe kasrup na e fuka nuke mwe kasrup paye uh? Mwet uh tia kuh in kulansapuh leum luo. Nunak lalos uh tia ku in paye nuselos kewa. Elos e epacl nusin sie ac kuh pacna in srangesr long kahs nusin ma se ngiac.\nElos tia kuh in kulansapu God ac mwe kasrup lun faclu. Elos fin kulansapu God, na elos enenu in etu lah ma nukewa, God pa in tuku meet uh. Elos in tia filiyac in oasr ma tuku meet liki kulansap lalos nusin God uh. Elos suk in loacng nukac tuh na, God pa oracllah mwe kasrup lun faclu. God El God lemta se ac El tia lela in oana sie ma tuku meet Lukel. Mwe kasrup lun faclu uh tia apkuran nusin God, tusruk ke sripen sriklac lulalfongi lalos pacnacn elos ku pacna in epacl nusin ma sayen God. Ma inge pa use kasrkuhsrak nusin God uh.\nNusesr misenge, kut in kalem kac la enenu kut in oaru nuke ma God El pangon kut in kulansap nukac uh. Kut in oaru nukac ma srisrik in pa sang tuhfwekutlac in akola nuke ma yohk suc e fwa tuku. Pacl puspus kut srike in orekmakin kulansap lasr nusin God in oakiyac kasrpacsr in ma wo nusesr suc ma tia fasr fwal nuke akwuck ac kolyuck lun God. Pus mwet kulansap orekmakin kulansap lalos in sang use enenu lalos sifacna in sruhkuhlos nu lung suc ma tiana akfasrye akwuk suc ma God El oakiyac kut in fwasr kac. Pa oru kut enenu in sulaclah in kulansapu God meet liki ma nukewa ac in tia lela mwe kasrup lun faclu ku enenu lasr sifacna uh pa in yohk ke kulansap lasr uh. Kut enenu in kahingkin lungse lasr sifacna ac in suk meet God ac in fasr tukin akwuck ac kolyuck Lal.\nPrevPreviousFriday (3/11) Sifac: Luhlahlfongi ac Sukohsohk\nNextSanri (3/13) Sifac: “Lulalfongi Fohnlah”Next


Sie Corinth 9 - BIBLE MUTAL\nSie Corinth 9\n1Ya nga tia mwet sukosok se? Ya nga tia mwet sap? Ku nga soenna liyal Jesus Leum lasr? Ac kowos tia fokin orekma luk nu sin Leum?\n2Mwet saya uh finne tia akilen lah nga sie mwet sap, tuh kowos eteyu! Ke sripen moul lowos kupasryang nu sin Leum, kowos sifacna mwe akpwayeye lah nga sie mwet sap.\n3Pacl mwet uh akkolukyeyu uh, pa inge top luk nu selos:\n4Ya tia fal nga in eis mwe mongo ac mwe nim ke orekma luk uh?\n5Ya ac tia fal nga in eis sie mutan Christian kiuk in wiyu in fufahsryesr luk, oana mwet sap ngia ac mwet wien Leum ac Peter elos oru?\n6Ku mea, ya nga na Barnabas pa enenu in orekma tuh kut in suk ma kut in moul kac?\n7Ma ya solse se su enenu in sifacna moli ma el orekmakin ke pacl in mweun uh? Pia mwet ima se su tia kang fahko ke ima grape lal sifacna? Su mwet shepherd se su tia nim titi ke sheep natul sifacna?\n8Mwe srikasrak ma nga fahk inge tia ma sik sifacna, a Ma Sap lal Moses fahk oapana.\n9Kut rit in Ma Sap fahk mu, “Nik kowos kapriya oalin soko cow mukul ke kom orekmakunul in lolongya wheat uh.” Na fuka, ya God El nunku yohk ke cow mukul mukena?\n10Ya El tia fahk ma inge kacsr ke El fahk ouingan? Aok, pwaye lah ma ingan tuh simla kacsr. Mwet se ma pikin fohk uh in akfisrasryela, ac mwet se ma kosrani, fah oru orekma lalos ac finsrak tuh elos fah ipeis ke ma kosrani sac.\n11Kut yukwiya fita lun ngun insiowos — ya tia fal tuh kut in eis kosrani lasr suwos ke mwe kasru lun mano?\n12Fin oasr ku lun mwet saya in eis ma inge suwos me, ya ku lasr uh tia yohk lukelos? Tusruktu kut tiana orekmakin ku se inge. A kut muteng ma nukewa in oru tuh in wangin kutena mwe tukulkul in kutong Pweng Wo ke Christ.\n13Kowos etu na lah mwet su kulansap in Tempul elos eis mwe mongo nalos ke ma lun Tempul, ac ke elos kisakunang mwe kisa fin loang uh elos eis ip lalos kac.\n14In ouiya sacna, Leum God El sap tuh elos su fahkak Pweng Wo fah eis mwe moul lalos ke fahkak lalos ke Pweng Wo.\n15Tusruktu nga soenna orekmakin suwohs inge, ac nga tia pac simis ma inge in pwanang ngan mutawauk in orekmakin keik sifacna. Mansis nga in misa liki tuh sie mwet in eisla likiyu suwohs luk in konkin ke ma inge!\n16Wangin sripa nga in konkin lah nga fahkak Pweng Wo. God El nuna sapkin nu sik tuh nga in oru. Ac fuka kolukiya nu sik nga fin tia fahkak Pweng Wo!\n17Nga fin oru orekma luk ke lungse luk sifacna, na fal nga in eis mwe moul kac. Tusruktu nga oru oana kunokon se nu sik, mweyen God El ase nu sik in oru orekma se inge.\n18Na mea molin ma nga oru uh? Ac pa na inge: nga insewowo in fahkak Pweng Wo ac tiana siyuk in moul nu sik, ac nga tia pacna suk in akfalyeyuk orekma luk ke Pweng Wo uh.\n19Nga mwet sukosok se, ac nga tia mwet kohs lun kutena mwet. Tusruktu nga sifacna oru tuh nga in mwet kohs lun mwet nukewa, tuh nga in pwanma mwet puspis tuh elos in lulalfongi in Christ.\n20Ke nga orekma yurin mwet Jew, nga moul oana sie mwet Jew, tuh nga in kifasulosme. Finne nga sifacna nga tia oan ye Ma Sap lal Moses, a nga moul oana ngan oan ye Ma Sap ke nga orekma yorolos su oan ye Ma Sap, tuh nga in oayapa kifasulosme.\n21In lumah sacna, ke nga orekma yurin mwet sayen mwet Jew, nga moul oana sie selos, ac nga tia fahsr tukun Ma Sap lun mwet Jew, tuh nga in pwanma mwet sayen mwet Jew nu ke moul. Tia kalmen ouiya se inge pa nga seakos ma sap lun God, tuh pwayeiya uh nga oan ye ma sap lun Christ.\n22Inmasrlon mwet su munas in lulalfongi, nga oru tuh nga in munas oana sie selos, tuh nga in kifasulosme. Ke ma inge nga ekla ma nukewa nu sin mwet nukewa, tuh nga in ku in molela kutu selos ke kutena inkanek nga ku in orekmakin.\n23Nga oru ma inge nukewa ke sripen Pweng Wo, tuh nga in wi ipeis ke mwe insewowo kac.\n24Kowos etu na lah mwet kasrusr puspis wi kasrusr akutun, a mwet sefanna selos eis molin kutangla. Ke ma inge, kasrusr ouingan tuh kowos in ku in eis molin kutangla.\n25Mwet srital nukewa eisalosyang nu ke mwe akpah upa puspis, tuh elos fah ku in sunya sie tefuro sukawil, a kut orekma nu ke sie tefuro su ma na nwe tok.\n26Pa oru nga kasrusr suwosna in sun saflaiya, ac nga oana sie mwet fisik su tia fisik ke wangin sripa.\n27Nga arulana akkeye monuk ke puopo, ac sifacna karinginyu tuh nga in tia sufalla tukun nga fahkak Pweng Wo ac pwanma mwet nu ke moul in srike.\n< Sie Corinth 8\nSie Corinth 10 >


Ke muhtuhn yac 1965 nga srihsrngiyucki in wi toeni luhn stek ac in ahkfahsrye miting sahyac ke eria South Pacific nohfohn. Muhtwacta se emet luhk nuh ke ip luhn facluh se, ac pa pacl se ma nga tiac kuh in muhlkuhnlah uh. Mukwikwi ke ip luhn nguhn pucspucs sikyak ke puhlan kunohkohn se inge ke nga ohsun nuh sin mwet kol, mempucr, ac misineri ac.\nKe kapihn wik ke Sactte ac Sacnri, Fepweri 20 ac 21, kuht oasr fin acn Brisbane, Australia, in ahkfahsrye tuhkweni luhlahp ma orek uh ke Stek Brisbane. Ke puhlan pacl in miting ke Sactte, ahkkahlwemyeyuck nga nuh sin prestuhn luhn tistrik ke eria se ma weacng miting sac. Ke nga usruk pahol ah, nga puhla na kuh lah nga enenuh in sramsram nuh sel ac sang kahs in kahsruh, ac nga siyuck sel lah el ac kuh in wiyuc ke tuhkweni ke lututacng in Sacnri ke lwen tok ah ngan kuh in kahsrwel.\nTukun tuhkweni ke Sacnri sac, kuht eis pacl wowo in amuhtwactai. Kuht sramsram ke kunohkohn pucspucs lal ke orekma luhn prestuhn luhn stek. Ke kuht oruh ohinge ah, nga puhla mokleyuck in fahk nuh sel kuhtuh nuhnak nuh ke orekma luhn misineri ac ohiyac ma el ac mempucr lal kuh in kahsruh misineri ke pacl nuh kwewa ke orekma lalos ke eria lal. Nga etwacack tohkoh lah mukul se inge pruhe nuh ke kolyuck luhn ohiyac se inge. Nuh sel muhtwacta lasr pa sie mwe loh sacohk ma pruhe lal lohngyuck ac topukyuck. Miting na atacn tiac oacwac se pa inge tuhsruhk sie suc nga etuh na suwohs lah kolyuck sin Nguhn ac sucu oasr eklac kac nuh ke moul luhn prestuhn luhn tistrik sac ac ohfohs lal, ke moul luhn mempucr lal, ac ke orwaclah wo luhn misineri we ah.\nTamuhlwel ac tahmtahel wiyuck an, srihpac luhn Leum uh kwacna oreklac ke kuht ahkos kolyuck luhn Nguhn. Nga luhlahlfongi lah luhpan oruh lasr ke mokleyuck ac nuhnak ma tuhkuh nuh yohrohsr uh, pa luhpan luhlahlfongi luhn Leum in orwaclah sap Lal.\nNga etwaclah lah, oacna ke nga fahk ke pweng met ah, nimet kohllah pihrihkyuck an. Ke sie mukwikwi ke yac somlah ah, nga kofkof ke Deseret Gym mah se fin acn Salt Lake City ke nga puhla mokleyuck se in som nuh ke University Hospital in muhtwacta yurin kawuck wowo se luhk suc ma koflah fahsr ke srihpen kacnsucr ac tukun el laslas ah. Nga suhlahklahk som liki yen in kofkof sac, nuknukyang, ac tiac paht nga kahsruhsr som in liye mukul wo se inge.\nKe nga fihli ke infuckihl lal ah, nga liye lah wacngihn mwet infuckihl sac. Ke nga siyuck we ah nga etwacack lah ngwac kuh in konwaclwack ke yen in kofkof ke lohm ono ah, acn se ma orekmakihnyuck nuh ke ahkpah luhn mahno. Nga konwacack lah pwacye. El sifacna pahtokollah ke mwe pahtpaht okwaclah ah ac el muhkwena ke rum sac. El oasr ke yen in kofkof sac, siskacn yen loal ah. Nga pahnglol, na el pahtkolma ke mwe pahtpaht okwacl ah in pwacngohk nuh sihk. Muhtwacta na wowo se kuht orwaclah, ac nga weluhl fohlohk nuh ke rum lal ah sang mwe insewowo nuh sel.\nNga etwacack tohkoh sin kawuck se luhk ah lah yohk laloi lal ke lwen sac ac el nuhnkuh in sifacna eslah moul lal. El pruhe ke kahsruh tuhsruhk el muhtwacwacack in puhla lah pruhe lal tiac topukyuck. El som nuh ke yen in kofkof sac ke nuhnak se ma muh pa inge ohiyac se in ahksahfyelah suhpwacr yohk lal—in pahtoklah mwe pahtpaht okwacl ah nuh ke yen loal ke yen in kofkof sac. Nga fihli ke pacl na elyah se, in topuk ke ma nga etuh ma mokleyuck sin God.\nKawuck se luhk ah moul ke yac pucspucs tohkoh—sesseslah ke engan ac tarilac. Nga engan na pwacye in oruh sie mwe orekma luhn God ke lwen elyah se ke yen in kofkof sac.\nKe sie pac mukwikwi, ke Nga ac Tahmtahel Monson kahsruhsr nuh lohm ah tukun kuht muhtwacta yurin kawuck lasr ah, nga puhla nuhnak se kuht in som nuh ke acn mwet muhta we—loes kahsruhsr sac—in muhtwacta yurin sie katinmas mahtuh suc tuh wi ward lasr ah. Inel pa Zella Thomas. Ke pacl sac el muhta ke lohm in muhta luhn mwet mahtuh kuh mas. Ke tahfuhn lwen tok sac kuht konwaclwack tuh el muhnahslah na pwacye tuhsruhk el oan wo ke mwe oan lal ah.\nZella el kun muhtahl ke pacl na loeloes, tuhsruhk el sa na akihlacnwack puhsracsr. El siyuck lah nga kuh in sang mwe insewowo nuh sel, weacng lah el ahkolah in misac Leum El fin luhngse elan fohlohk liki facluh. Oasr nguhn na wowo ac mihs ke infuckihl sac, ac kuht nuh kwewa etuh lah el ac tiac moul paht. Zella el sruokyac pouk ac fahk lah el oaru in pruhe tuh ngan tuhkuh liyacl ac sang mwe insewowo nuh sel. Nga fahk nuh sel lah kuht tuhkuh ke srihpen mokleyuck suwos tuhkuh sin Pahpah tuhmasr Inkuhsrao. Nga ngokyac motonsrol, etuh lah ngac tiac sifil liyacl ke kuht moul uh. Ma inge sikyak tuh pwacye, el misac ke lwen tok ah. In kuh in sang kuhtuh ahkwo ac mihs nuh sel Zella wolacna pa mwe insewowo se nuh sel ac nuh sihk.\nPacl wowo se in oruh mwe insewowo nuh in moul luhn mwet sahyac kwacna tuhkuh ke tiac plwacniyuck. Ke sie fong in Sactte ohu na pwacye ke pacl in ohu ke yac 1983–84, Nga ac Tahmtahel Monson kahsruhsr ke lusacn mael ekahsr nuh ke ohl Midway, Utah, ma oasr lohm sesr we. Luhpan ohu ke fong sac oasr ke degree 24 ten liki sero Fahrenheit (–31°C), ac kuht ke etuh lah ma nuh kwewa wona ke lohm sesr ah we. Kuht liye lah ma nuh kwewa wo, na kuht mukwilac fohlohk nuh Salt Lake City. Kuht srwackna kahsruhsr nuh ke inkacnek luhlahp ah na stosah okwacsr ah misac. Kuht koflah in som nuh yen. Nga suhkwac mihsrihsr oacna ke fong sac.\nKuht tari na fahsr nuh ke acn ma oasr mwet we fototo ah, stosah uh kahsruhsr muhi ahliki kuht. Sahflahiyac ah stosah soko tui, ac mukul fuhsr se siyuck lacn kahsruh. Kuht konwacack lah tisucl nwek twacng in stosah okwacsr ah kwekwelah ke srihpen ohu, oruh kuht tiac kuh in kahsruhsrkihn. Mukul fuhsr kuhlwacng se inge wucn kuhtlac nuh lohm sesr Midway ah. Nga srihke ngan molwel ke kahsruh lal, tuhsruhk el fohlohkihn. El fahk lah el Boy Scout se ac el luhngse oruh orekma in kuhlwacnsap. Nga ahkkahlwemyeyuc nuh sel, ac el ahkkahlwemye luhngse lal ke pacl wo lal in kahsruh. Nga motko muh el matwacn misineri, nga siyuck sel lah oasr plwacn lal in kuhlwacnsap ke misin. El fahk lah el tiac etuh na pwacye lah meac el ke oruh.\nKe lututacng in Mante tohkoh ah nga suhmuhslah lwacta se nuh sin mukul fuhsr se inge ac fahk kuloh nuh sel ke kuhlwacng lal. Ke lwacta sac nga ahkkweyacl in kuhlwacnsap ke sie misin. Nga sang sie sin puk nuhtihk in welah ac ahkkohnyelah sapta se ke kuhlwacnsap luhn misineri.\nWik se tohkoh ah ninac kiyacn mukul fuhsr se pahngma ac fahk nuh sihk lah tuhlihk mukul se nahtuhl uh tuhlihk mukul na yohk etuh la se tuhsruhk ke ohiyac ma sikyak ke moul lal, kena se el puhla ke pacl na loeloes in kuhlwacnsap ke sie misin srihkweni. El fahk lah el ac pahpah tuhmwacl ah lalo ac pruhe tuh insiyacl in eklac. Elos fihliyac inel ke inen mwet in pruhekihnyuck ke Tempuhl Provo Utah ah. El finsrak tuh ke kuhtuh ohiyac, kuhtuh inkacnek, insiyacl in kuh in mokleyuck in wolac ac elan kuh in fohlohklac nuh ke kena lal in som misin ac kuhlwacnsapuh Leum ke luhlahlfongi. Ninac sac luhngse ngan etuh lah el liye ma sikyak ke ekuh ohu sac in oruh sie top nuh ke pruhe lalos nuh sel. Nga fahk lah, “nga insese nuh sum.”\nTukun mahlwem ekahsr ac ohsun puhs luhk nuh sin mukul fuhsr se inge, Nga ac Tahmtahel Monson yohk engan lasr in wi toeni in wihlkacs luhn misineri lal met liki el ac oaclac nuh ke Canada Misin Vancouver.\nYac tiac ma na orek kuht in ohsun ke fong in Tisacmpuh ohu sac? Nga tiac luhlahlfongi. Sahyac na, nga luhlahlfongi lah ohsun lasr ah pa top se ke oaru in pruhe luhn ninac ac pahpah nuh sin tuhlihk mukul elos seko.\nSulpacna, tamuhlwel ac tahmtahel wiyuck an, Pahpah tuhmasr Inkuhsrao el etuh enenuh lasr uh ac lac tuhfah kahsrwe kuht ke kuht ac siyuck Sel ke kahsruh uh. Nga luhlahlfongi lah wacngihn elyah lasr ma srihklaclac kuh wacngihn srihpac. Leum el elyah ke ma srihsrihk ke moul lasr uh.\nNga luhngse ahksahfyelah in kapsra sie puhlakihn ma tuhfahna sikyak suc ma oasr ikeyac sin mwet foko. Sikyak ke puhlan pacl in ahkfuhlwact ke ohiyac luhn acn ma orek nuh ke Tempuhl Kansas City, ke mahlwem na limekohsr somlah ah. Oacna in puhs ma sikyak ke moul lasr uh, ke pacl sac oacna in muh sie pac puhlakihn ma ma nuh kwewa ac fahsr wo. Tuhsruhktuh, ke nga etwacack ke ohiyac sikyak ke ahkfuhlwact ke ekuh met liki tempuhl aluiyucklac ah, nga akihlen lah ahkfuhlwact ke fong sac sie liki na. Sahyacna, ma na wowo se.\nApkuhran in oacna ohiyac luhn acn nuh kwewa orek in oruh ip luhn akmuhsraiyacn tempuhl, mwet fuhsr ke Tistrik Kansas City Missouri Tempuhl oruh atacn ahkfuhlwact lalos in sraclihk u ke acn lalos sifacna. Plwacn sac pa elos ac tuhkweni nuh sie ke lohm luhlahp reniyucki luhn acn we ke lututacng in Sactte luhn ahkfuhlwact sac elos in kuh in etuh lah pacl suc ac oyac elos ac utyak we, acn elos ac tu we, lusacn inmahsrlolos, ohiyacn tifoki nuh ke acn in tacn ah, ac kuhtuh pac sahyac—puhs ma srihsrihk kac ma elos enenuh in sruokyac ke puhlan pacl sac ke elos suc fosrngahkihn orwacni kain in mukwikwi nuh sie in muh lwen in tacn sac in kuh in oreklac wo.\nOasr ma na upac se ke lwen sac. Mukwikwi na fohn sac ac orekmakihn pohloh mukwikwi ma sruhuh ma ac ahkkahlwemyeyuck ke skrin luhlahp se ma pahngpahng Jumbotron. Pohloh mukwikwi sruhuh inge yohk srihpac na pwacye nuh ke mukwikwi na fohn sac. Elos tiac srihke in kapsreni muhkwena nuh sie, tuhsruhk kais sie pohloh petsac sruhuh ac ahkkahlwemye mukwikwi se tohkoh an. Petsac ke pohloh mukwikwi uh yohk srihpac in oruh mukwikwi na fohn sac in oasr kalmeyac. Ac Jumbotron sac tiac orekma.\nMwet orekma kac ah fohs in konwacack elyah sac ke mwet fuhsr ah tuhpan, foko selos, kahinglac pacl wowo lalos in srihkasrak. Ohiyac sac luhman ac tiac oreklac.\nMwet se ma suhmuhslah ah ac mwet se ma kol ahkfuhlwact sac, Susan Cooper, tohkoh ahkuhtweyac lah, “Ke kuht moklwe plwacn se emet ah nuh ke ahkluo ac plwacn puhs tohkoh ah, kuht etuh lah ac tiac orekma. … Ke kuht liye fahsr luhn akwuck ah, kuht etuh lah kuht ac tiac kuh in orwaclah, tuhsruhk kuht etuh lah oasr sie sin ma yohk kuh la ke acn in tacn ah ten—3,000 ke mwet fuhsr. Kuht enenuh in som nuh ten ac fahk nuh [selos] ma sikyak uh ac orekmakihn luhlahlfongi lalos.”3\nAo se na met liki mwet in intoe uh ac muhtwacwacack utyak nuh ke acn luhlahp se, 3,000 ke mwet fuhsr inge sikuck muhtuhnte infohk ah ac tuhkweni pruhe. Elos pruhe tuh elos suc orekma ke Jumbotron sac in mokleyuck in etuh ma in oruh in ahksuwohsye; elos siyuck sin Pahpah tuhmwaclos Inkuhsrao in ahkfalyelah ma elos tiac kuh in orwaclah ke srihpen srihklac luhn pacl uh.\nSie mwet ma suhmuhslah uh fahk tohkoh, “Pa pruhe se ma mwet fuhsr ah tiac kuh in muhlkuhnlah, tiac ke srihpen kwekwe luhn falfucl sac, tuhsruhk ke srihpen elos puhla yohk ke Nguhn.”4\nTiac paht met liki sie sin mwet orekma kac ah tuhkuh in fahk nuh selos lah elos sokwack elyah sac ac eltahl orwaclah. El fahk lah elos wo ohiyac kuh in konwacack elyah sac, tuhsruhk mwet fuhsr ah kwewa etuh wo ke ohiyac sac.\nKe kuht ilyak nuh in lohm luhlahp luhn mura sac ke ekuh sac, wacngihn etuh lasr kac lah elos puhlakihn kwewa ma upac ke lwen sac. Tiac paht elos muhtwacwacack ke mukwikwi lalos. Ma kuht liye ah, arulacna kahto, fwel oruh sac—sie sin ma wowo nga liye. Mwet fuhsr ah suhpwaclihk nguhn wowo, kuh ma puhlweyuck selos kwewa ma oasr lun lohm sac. Elos etuh na acn elos ac utyak we, acn elos ac tu we, ac ohiyacn oruh lalos nuh sie. Ke nga etwacack lah fototo pacl in srihkasrak lalos ac lah puhsiyacn ma orek ah tiac srihkeyuck sin u sac nohfohn, nga lut na pwacye. Wacngihn mwet ac kuh in etuh kac. Pwacye lah Leum el ahkfalyelah ma suhfal.\nNga tiac tui in luhngse yohk ke ohiyac Leum el kuh in mokle ac kol ip nuh kwewa ke tohkohsrahi Lal ac inge oasr na pacl in sang mokleyuck nuh ke kais sie mwet—kuh sie ahkfuhlwact ke ohiyac luhn acn se kuh sie Jumbotron. Ma pwacye se ma El kuh, lah El oruh, pa fahkwack luhlahlfongi luhk uh.\nTamuhlwel ac tahmtahel wiyuck an, Leum pa ip ke moul lasr uh. El luhngse kuht. El ke ahkinsewowoye kuht. El luhngse kuht in suk ke kahsruh Lal. Ke El pwen kuht ac kol kuht, ac ke El lohng ac topuk pruhe lasr uh, kuht ac konwacack engan yenuh ac inge ma El kena nuh sesr uh. Lwelah kuht in etuh ke mwe insewowo Lal in moul lasr uh, nga pruhe ke inen Jisus Kraist, Mwet Lahngo lasr, amen.\n1. Liye 2 Nephi 2:25. 2. Liye Doctrine and Covenants 112:10. 3. Susan Cooper, ke Maurine Proctor, “Nothing’s Too Hard for the Lord: The Kansas City Cultural Celebration,” Meridian Magazine, Mei 9, 2012, ldsmag.com. 4. Proctor, Meridian Magazine, Mei 9, 2012. Ma se metMa se tohkoh an\nKahs KosraeAmerican Sign Language (ASL)Bahasa IndonesiaBislamaCebuanoČeskyDanskDeutschEestiEnglishEspañolFaka-tongaFiji HindiFrançaisGagana SamoaHiligaynonHmoobHrvatskiIlokanoÍslenskaItalianoKahs KosraeKahs KosraeKajin MajōlKiswahiliKreyòl AyisyenLatviešuLietuviųLingálaMagyarMahsen en PohnpeiMalagasyNederlandsNorskPalauanPolskiPortuguêsReo TahitiRomânăSetswanaShonaShqipSlovenčinaSlovenščinaSuomiSvenskaTagalogThin Nu Wa'abTiếng ViệtTürkçeVosa vakavitiXhosaZuluΕλληνικάБългарскиМонголРусскийУкраїнськаქართულიՀայերենአማርኛພາສາລາວ한국어中文日本語


Joshua 20 - BIBLE MUTAL\n1Na LEUM GOD El fahk nu sel Joshua,\n2“Fahk nu sin mwet Israel elos in sulela siti in molela oana ke nga tuh fahk Moses elan fahkot nu sum.\n3Fin oasr mwet se uniya sie mwet ke tia ma el akoo in orala a ma ke ongla ouiya, elan ku in kaingla nu we ac suk molela liki mwet se ma suk in foloksak nu sel an.\n4El fin kaingla nu in sie siti inge, el enenu in tui ke acn in nununku ke acn in utyak an, ac fahkak ma se el orala an nu sin mwet kol in siti sacn. Na elos fah ku in eisal nu in siti sac ac sang sie acn elan muta we.\n5Mwet sukok foloksak inge fin ukwal nu in acn sac, na mwet in siti sac elos tia ku in eisalang nu sel mweyen inkanek in ongla ouiya se pa el tuh eisla moul lun mwet sac kac ah, ac tia ma el akola sel in oru.\n6Mwet sac enenu in mutana in siti sac nwe ke na orekla nununku nu sel sin mwet kol in acn sac, ac nwe ke na Mwet Tol Fulat se lun Israel in pacl sac el misa. Tukun pacl se inge, na mwet sacn fah ku in folokla nu in acn sel ma el kaingla we me.”\n7Ouinge elos sulela acn Kedesh in Galilee ke fineol in acn lal Naphtali, ac Shechem ke fineol in acn lal Ephraim, ac Hebron (Kiriath‐arba) ke fineol in acn lal Judah. Siti inge kewa oan roto in Infacl Jordan.\n8Elos sulela Bezer in acn mwesis lal Reuben, ac Ramoth in Gilead in acn lal Gad, ac Golan in Bashan in acn lal Manasseh. Siti inge kewa oan kutulap in Infacl Jordan ke acn tupasrpasr ke fineol kutulap in Jericho.\n9Kutena sin mwet Israel, ku mwetsac su muta inmasrlolos, fin eisla moul lun sie mwet ke ongla ouiya, el ku in kaingla nu in sie sin siti inge, na ac tia anwuki el sin mwet ma suk in foloksak nu sel meet liki nununkeyuk el yurin mwet kol in acn sac.


BIBLE MUTAL FWACKYUK 12\nSie Mutan Ac Soko Dragon\n1 Na sie mwe akul na yohk ac sakirik sikyak yen engyeng uh. Oasr sie mutan su nukumyukla ke faht, ac malem ah oan ye nial, ac itu singoul luo oan fin sifal oana sie tefuro. 2 Apkuran me pacl in isus lal, ac ke sripen el keok ke ngal in isus lal uh, el wowoyak ac tung.\n3 Ac sie pac mwe akul na sakirik sikyak yen engyeng uh. Oasr soko dragon srusra lulap su oasr sifa itkosr ac koac singoul kacl, ac sie tefuro oan fin kais sie sifa inge. 4 Ac el sang pulal amakinya sie tafu tolu ke itu inkusrao ac siselosla nu fin faclu. Na el tu ye mutun mutan sac ac akola elan kangla tulik fusr se natul ke pacl se el oswela. 5 Ac mutan sac oswela sie wen, su fah leum fin mutunfacl uh nufon ke soko sikal osra. Tusruktu tulik sac tulakinyukla ac utukla nu sin God nu ke tron lal. 6 Ac mutan sac kaingla nu yen mwesis, nu ke sie acn ma God El akola nu sel, yen ma ac karinginyuk el we ke len sie tausin luofoko onngoul.\n7 Na oasr sie mweun orek inkusrao. Michael* Michael: leum lun lipufan. Liye ke Jude verse 9. ac lipufan lal mweun lainul dragon, ac dragon soko ac lipufan lal elos mweun lainulos pac. 8 Na kutangyukla dragon, ac tia sifil lela nu sel ac lipufan lal in muta inkusrao. 9 Ac dragon lulap soko ah sisila — el inge serpent soko in pacl oemeet ah, su pangpang Devil, ku Satan, ac el pa tuh kiapwela faclu nufon. Sisila el nu faclu, wi lipufan lal nukewa.\n10 Na nga lohng sie pusra lulap inkusrao me fahk, “Inge, God El fah molela mwet lal! Inge God El akkalemye ku in tokosra lal! Inge Christ, Mwet Sulosolla lun God, el akkalemye ku lal! Tuh el su tu ye mutun God lasr ac akkolukye inen mwet lulalfongi wiasr len ac fong, el sisila tari liki inkusrao. 11 Mwet lulalfongi wiasr elos kutangulla ke srahn Lamb, ac ke mwe luti pwaye ma elos fahkak uh; oayapa elos tia seko moul lalos in misa. 12 Ke ma inge, acn inkusrao ac kowos nukewa su muta we, kowos in enganak! A we nu sin faclu ac meoa; tuh Devil el oatuwot tari ac el arulana kasrkusrak, mweyen el etu lah fototo pacl lula lal.”\n13 Ac ke dragon el akilen tuh el sisila tari nu faclu, el mutawauk in ukwe mutan se ma oswela tulik mukul sac. 14 Ac itukyang nu sin mutan sac luo poun eagle lulap tuh elan ku in sohkla nu yen sel in acn mwesis, yen ac fah karinginyuk el we ke yac tolu tafu, tuh el fah moulla liki lokoalok lal dragon. 15 Ke ma inge dragon el filakunla kof liki oalul tukun mutan sac, oana sie sronot, in pahtkakunulla. 16 Tuh faclu kasru mutan sac; ac faclu mangelik ac okomla kof ma dragon el filakunla liki oalul uh. 17 Na dragon el arulana kasrkusrakak sin mutan sac, ac el som in mweuni fwilin tulik lula natul, aok elos nukewa su akos ma sap lun God, ac sruokya ku ma pwaye su Jesus el fahkak. 18 Ac dragon el tu fin puk weacn uh.\n*12:7 Michael: leum lun lipufan. Liye ke Jude verse 9.


Zechariah 12 - BIBLE MUTAL\n1Pweng se inge ma sin LEUM GOD me ke acn Israel, LEUM GOD su asroelik kusrao, orala faclu, ac sang moul nu sin mwet uh. El fahk,\n2“Nga fah oru acn Jerusalem in oana sie cup in wain. Mutanfahl su raunella elos ac fah nim kac ac tukulkul oana mwet sruhi. Ac ke elos ac utyak ac raunela in mweuni acn Jerusalem, na siti lula lun Judah nukewa ac fah rauniyukla pac.\n3Tusruktu in pacl sac, nga ac fah oru tuh acn Jerusalem in oana sie eot toasr — kutena mutunfacl su srike in srukak eot sac ac fah sun ongoiya lulap. Mutunfacl nukewa fin faclu ac fah toeni in mweunel.\n4In pacl sac nga ac fah aklangingye horse natulos nukewa, ac oru tuh mwet kasrusr fin horse uh in wella. Nga ac karingin mwet Judah, tusruktu nga fah konela mutun horse nutin mwet lokoalok lalos.\n5Na sou lulap lun Judah fah fahk nu selos sifacna, ‘LEUM GOD Kulana El sang ku lal nu sin mwet lal su muta Jerusalem.’\n6“Ac in pacl sac nga fah oru sou lulap lun Judah in oana sie e lulap insak uh, ku in sie ima in wheat ma matula — elos ac fah kunausla mutunfacl nukewa ma raunelosyak. Ac mwet Jerusalem ac fah muta na misla in siti uh.\n7“Nga, LEUM GOD, fah sang kutangla nu sin mwet mweun lun Judah meet, tuh akfulat ma fwilin tulik natul David oayapa akfulat ma mwet muta Jerusalem uh ac eis, fah tia yohk liki ma acn saya lun Judah ac eis.\n8Ke pacl sac LEUM GOD El ac fah loango mwet su muta in Jerusalem, ac oru tuh finne mwet munas oemeet inmasrlolos in fah ku oana kuiyal David meet. Fwilin tulik natul David ac fah kololos oana lipufan lun LEUM GOD, aok, oana God sifacna.\n9In pacl sac nga fah kunausla mutunfacl nukewa su srike in mweuni Jerusalem.\n10“Nga fah nwakla fwilin tulik natul David ac mwet saya in acn Jerusalem ke ngunin pakoten ac ngunin pre. Elos ac fah ngetang liye el su elos tuh fakisya ah misa, ac elos fah asor kacl oana elos su asor ke tulik sefanna natu. Elos fah arulana tungi, oana elos su wounse mukul natu uh misa.\n11In pacl sac asor in acn Jerusalem ac fah yohk oana asor kacl Hadad Rimmon in acn tupasrpasr lun Megiddo.\n12Mwet in facl sac ac fah srisrielik in oru asor lalos: mukul in sou lal David ac fah sifacna oru asor lalos, ac mutan kialos fah sifacna oru pac asor lalos; mukul in sou lal Nathan fah sifacna oru asor lalos, ac mutan kialos fah sifacna oru pac asor lalos;\n13mukul in sou lal Levi fah sifacna oru asor lalos, ac mutan kialos fah sifacna oru pac asor lalos; ac mukul in sou lal Shimei fah oru asor lalos, ac mutan kialos fah sifacna oru pac asor lalos.\n14Ac sou nukewa su lula, kais sie fah sifacna oru asor la, ac mutan kialos fah sifacna oru pac asor lalos.”\n< Zechariah 11\nZechariah 13 >


BIBLE MUTAL LUKE 2\nIsusla Lun Jesus\n1 In pacl sac Tokosra Fulat Augustus el sapkin sie oaoa lulap in orek in acn nukewa ma oan ye nununku lun acn Rome. 2 Quirinius pa governor lun acn Syria ke oaoa se emeet inge srola. 3 Ouinge mwet nukewa elos som, kais sie nu in acn sel sifacna, in simla inel we.\n4 Joseph el som liki siti srisrik Nazareth in acn Galilee nu in siti srisrik Bethlehem in acn Judea, acn ma Tokosra David el isusla we. Joseph el tuh som nu we mweyen el ma in sruf lal David. 5 Ke sripen el akoo in payukyak sel Mary, oru eltal tukeni som in tuh simla inelos. Mary el pitutu, 6 ac ke eltal muta Bethlehem, sun pacl in isus lal. 7 El oswela wounse mukul natul, nokmulla ke ipin nuknuk, ac fililya in nien mongo lun kosro — mweyen wangin acn elos in muta we ke lohm in mongla lun mwet fahsr.\nMwet Shepherd ac Lipufan uh\n8 Oasr kutu mwet shepherd in acn sac, su muta inima uh ke fong sac in karingin un sheep natulos. 9 Sie lipufan lun Leum sikyang nu selos, ac wolana lun Leum kalmelik ac tololosyak. Elos arulana sangengla kac. 10 Tuh lipufan sac fahk nu selos, “Nimet sangeng! Nga us pweng wo nu suwos, su ac fah arulana akenganye mwet nukewa. 11 Tuh isusla nu suwos misenge in siti sel David, sie Mwet Lango, su Leum Christ! 12 Pa inge mwe akpwaye nu suwos uh: kowos ac fah konauk tulik fusr se pipla ke ipin nuknuk, ac oan in nien mongo lun kosro.”\n13 In kitin pacl ah na, oasr sie u lulap ke lipufan inkusrao sikyang wi lipufan sac; elos on ac kaksakin God:\n14 “Wolana nu sin God in fulatlana,\nAc misla fin faclu nu sin mwet su El insewowo kaclos!”\n15 Ke lipufan uh som lukelos nu inkusrao, mwet shepherd elos fahk nu sin sie sin sie, “Kut som nu Bethlehem ac liye ma se sikyak inge, su God El fahkak nu sesr kac.”\n16 Ouinge elos sulaklak som ac konalak Mary ac Joseph, ac liye tulik fusr sac oan in nien mongo lun kosro. 17 Ke mwet shepherd uh liyal, elos srumun kas ma lipufan sac fahk nu selos ke tulik sac. 18 Mwet nukewa ma lohng ah elos arulana fwefela ke kas lun mwet shepherd ah. 19 A Mary el esam ma inge nukewa, ac el arulana nunku yohk kac. 20 Mwet shepherd elos folokla, ac yuk on in kaksakin God ke ma nukewa elos lohng ac liye. Ma nukewa sikyak oana ke lipufan sac fahk nu selos ah.\nItukyang Inen Jesus\n21 Tukun len oalkosr, ke sun pacl fal nu sin tulik sac in kosreyukla, itukyang inel Jesus — ine se ma lipufan sac tuh sang nu sel meet liki tulik sac srimetak insien nina kial ah.\nKisayang Jesus In Tempul\n22 Sun pacl fal in oru alu in aknasnas, oana ma simla in Ma Sap lal Moses. Ke ma inge Joseph ac Mary eltal usla tulik sac nu Jerusalem in eisalang nu sin Leum God, 23 oana ke simla in Ma Sap lun Leum God, fahk mu: “Wounse mukul nukewa enenu in kisakinyukyang nu sin Leum God.”* Wounse mukul nukewa ... Leum God: ma sap se inge ma nu ke tulik ac oayapa kosro nutin mwet se. Exo 13:2, 12 24 Eltal oayapa som in tuh kisakin luo wuleoa ku luo wule fusr, oana ke oakwuk lun Ma Sap lun Leum God.\n25 In pacl sac oasr mukul se muta in Jerusalem pangpang Simeon. El sie mwet suwoswos su arulana akfulatye God in moul lal, ac el soano moliyukla lun Israel. Ngun Mutal welul, 26 ac akkalemyeang nu sel mu el ac fah tiana misa nwe ke na el liye Messiah, su Leum God El wulela kac. 27 Ngun Mutal el kololla Simeon nu in Tempul. Ke papa ac nina kien tulik Jesus usalak nu in Tempul in oru oana ma oakwuk lun Ma Sap, 28 Simeon el eis tulik sac, kafsalak inpaol, ac kaksakin God ac fahk:\n29 “Leum God, wulela lom akpwayeyuk.\nInge kom ku in fuhlela mwet kulansap lom in som in misla.\n30 Ke mutuk sifacna nga liye tari molela lom,\n31 Su kom akoela ye mutun mwet in mutanfacl nukewa:\n32 Sie kalem in fahkak ma lungse lom nu sin mwet pegan,\nAc in ase wolana lom nu sin mwet lom, mwet Israel.”\n33 Papa ac nina kien tulik sac arulana lut ke ma Simeon el fahk kacl. 34 Simeon el akinsewowoyaltal ac fahk nu sel Mary, nina kial, “Tulik se inge solla sin God nu ke musalla ac musaiyukyak lun mwet puspis in Israel. El ac fah sie akul sin God me, su mwet puspis ac fah kaskas lainul, 35 ac ma inge ac fah fahkak nunak lukma su oan in elos. Ac kom ac fah arulana asor, oana ke sie cutlass kosroh fakisya in ngunum.”\n36 In pacl sac tuh oasr pac mutan palu se, inel pa Anna, acn natul Phanuel sin sruf lal Asher. El arulana matuoh. El tuh payuk ke el mutan fusr ac muta yurin mukul tumal ah yac itkosr, 37 na el katinmasla, ac mukena muta nwe ke el sun yac oalngoul akosr. El tiana illa liki Tempul, a el mutana we in alu, lalo ac pre ke len ac fong. 38 In pacl sacna el kalukyang nu yoroltal ac sang kulo nu sin God, na el kaskas ke tulik sac nu sin mwet nukewa su tupan molela lun God nu sin Jerusalem.\nFolokla Nu Nazareth\n39 Ke Joseph ac Mary eltal akfalyela ma nukewa ma oakwuki ke Ma Sap lun Leum God, na eltal folokla nu Galilee, nu in acn seltal Nazareth. 40 Tulik sac kapak ac kui ac el sesseslana ke lalmwetmet, ac lungkulang lun God oan facl.\nTulik Jesus In Tempul\n41 In yac nukewa, papa ac nina kial Jesus eltal ac som nu Jerusalem in wi Kufwen Alukela. 42 Ke Jesus el sun yac singoul luo matwal, eltal som pac nu ke kufwa uh oapana pacl nukewa. 43 Ke safla kufwa uh, eltal mutawauk in folok nu yen seltal, tusruk Jesus el mutana Jerusalem tia welultal. Papa ac nina kial tiana etu lah ouinge. 44 Eltal nunku mu el oasr na inmasrlon un mwet uh, oru eltal fahsr len fon se, na eltal fah mutawauk in sokol inmasrlon sou ac mwet kawuk lalos. 45 Eltal tiana konalak, na eltal sifil folokla nwe Jerusalem in sokol. 46 Ke len se aktolu, eltal konalak in Tempul uh. El muta inmasrlon mwet luti in lohngolos ac kusen siyuk selos. 47 Mwet nukewa su lohngol elos arulana fwefela ke top lalmwetmet lal. 48 Papa ac nina kial eltal arulana lut ke eltal liyalak, ac nina kial el fahk nu sel, “Wen, efu kom ku oru ouinge nu sesr? Nga ac papa tomom ah arulana fosrngala ke sukyom.”\n49 Ac el topuk ac fahk, “Efu ku komtal sukyu? Ya komtal tia etu tuh fal nga in muta in lohm sin Papa tumuk?” 50 Tusruktu eltal tiana kalem ke top lal ah.\n51 Na Jesus el welultal folokla nu Nazareth, yen ma el aksoltal we. Nina kial el esam ma inge nukewa ac filiya in oanna in nunak lal. 52 Ac Jesus el kapkapak in lalmwetmet ac in lumahl, ac el arulana ohi yurin God ac yurin mwet uh.\n*2:23 Wounse mukul nukewa ... Leum God: ma sap se inge ma nu ke tulik ac oayapa kosro nutin mwet se.\n2:23 Exo 13:2, 12


Ecclesiastes 9 - BIBLE MUTAL\n1Nga nunak yohk ke ma inge nukewa ke pacl na loeloes, ac nga liye lah God pa nununku mukuikui lun mwet lalmwetmet ac mwet suwoswos, finne nu ke lungse lalos ac srunga lalos. Wangin sie mwet etu lah mea oan meeto.\n2Oana sie ma nukewa. Lumah sefanna ac tuku nu sin mwet suwoswos ac mwet sesuwos, nu sin mwet wo ac nu sin mwet koluk, nu sin mwet alu ac nu sin mwet tia alu, nu sin mwet orek kisa ac mwet tia orek kisa. Ma su sikyak nu sin sie mwet wo ac sikyak pacna nu sin sie mwet koluk. Sie mwet su orek wulela nu sin God el oapana mwet se ma tia orek wulela nu sin God.\n3Saflaiyen moul lun mwet nukewa ac oana sie, ac ma se inge tiana suwohs. Ke lusenna moul lun mwet uh, nunak lalos sessesla ke nunak koluk ac wel, na elos misa.\n4Tusruktu kutena mwet su moul inmasrlon ma moul uh, oasr finsrak yorolos. Soko kosro ngalngul ma moul, wo liki soko lion ma misa.\n5Aok, mwet moul etu lah elos ac misa, a mwet misa wangin ma elos etu. Wangin mwe usru elos ac sifil eis. Mulkinyukla na pwaye elos.\n6Lungse lalos, srunga lalos, kena lalos, nufonna welulos na misa. Ac fah tia sifilpa oasr ma kunalos ke kutena ma su sikyak fin faclu.\n7Ouinge kom in kang mongo nom ac engan. Nim wain nimom ke inse pwar. God El nuna oaki in ouinge.\n8Pacl nukewa kom in naweyukla ac akmusrala in fal nu ke pacl in engan.\n9Engankin moul lom yurin mutan kiom su kom lungse, ke lusenna moul lusrongten ma God El sot nu sum fin faclu. Engankin kais sie len lusrongten inge, mweyen pa na ingan ma kom ac eis ke orekma kemkatu nukewa lom.\n10Kutena ma kom oru, oru ke kuiyom mweyen ac fah wangin mukuikui, wangin nunak, wangin etauk, wangin lalmwetmet in facl sin mwet misa, tuh pa ingan acn se kom ac som nu we uh.\n11Oasr sie pac ma nga akilen ke moul lasr faclu: mwet mui uh tia eis kutangla pacl nukewa, ac mwet pulaik uh tia eis kutangla ke mweun pacl nukewa. Mwet lalmwetmet uh tia eis kasrpalos pacl nukewa, mwet usrnguk uh tia kasrup pacl nukewa, ac mwet ma fas ke orekma tia eis wal fulat pacl nukewa. Ma ongla ouiya uh sikyak nu sin mwet nukewa.\n12Kom tia ku in etu lah pacl lom uh ac tuku ngac. Oana won ma sremla ke sruhf in kitin pacl na, ku oana ik ma sremla ke kwa, kut ac sremla pac ke sie pacl na koluk ma kut tiana etu kac.\n13Oasr pac sie ma nga liye, sie mwe srikasrak na wo ke nunkeyen lalmwetmet uh sin mwet faclu.\n14Oasr sie siti srisrik ma mwet na pu muta we. Na sie tokosra na ku tuku mweuni acn sac. El kuhlusya ac akoo in fokolak pot uh ac utyak.\n15Oasr sie mukul wi muta in acn sac. El sukasrup, tuh el lalmwetmet, ac el ku na in molela siti sac. Tusruktu wanginna mwet lohang nu sel.\n16Nga fahk pacl nukewa lah lalmwetmet uh wo liki ku, tusruktu wangin mwet nunku mu mwet sukasrup ku in lalmwetmet, pwanang elos tiana lohang nu ke ma mwet sukasrup uh fahk.\n17Wo in porongo pusra fisrasr lun sie mwet lalmwetmet, liki pusren wowoyak lun sie mwet kol inmasrlon mwet lalfon.\n18Yohk ma wo tuku ke lalmwetmet liki na kufwen mwe mweun, tusruk sie mwet koluk el ku in forteya ma wo puspis.


BIBLE MUTAL LUO CHRONICLE 28\n☰ LUO CHRONICLE 28 ◀ ▶\n(Luo Tokosra 16:1–4)\n1 Ahaz el tokosrala ke el yac longoul, ac el leum in Jerusalem ke yac singoul onkosr. El tia fahsr tukun srikasrak wowo lal Tokosra David, papa matu tumal, a el oru ma su tia akinsewowoye LEUM GOD, 2 ac fahsr tukun srikasrak koluk lun tokosra lun Israel. El sap in orekla ma sruloala kacl Baal ke osra, 3 ac el akosak mwe keng Infahlfal Hinnom. El oayapa kisakin wen natul sifacna in mwe kisa nu sin ma sruloala ke el etai ouiya koluk lun mwet su LEUM GOD El lusla liki facl sac ke mwet Israel elos utyak nu we. 4 Ahaz el orek kisa ac akosak mwe keng ke nien alu lun mwet pegan, ac fineol uh, ac ye sak lul nukewa.\nMweun Lain Syria Ac Israel\n(Luo Tokosra 16:5)\n5 Ke ma inge, LEUM GOD lal El lela tuh tokosra Syria in kutangulla Tokosra Ahaz, ac usla mwet puspis liki acn Judah nu Damascus in mwet sruoh. LEUM GOD El oayapa eisalang Ahaz nu inpoun tokosra Israel, su arulana onela mwet Judah.+ 6 Tokosra Pekah lun Israel, wen natul Remaliah, el uniya mwet siofok longoul tausin sin mwet Judah ke len sifanna, mweyen elos ngeta liki LEUM GOD lun papa tumalos, a mwet inge mwet na pulaik ke mweun. 7 Sie mwet mweun lun Israel, su inel pa Zichri, el unilya Maaseiah wen natul Tokosra Ahaz. El oayapa unilya Azrikam, mwet kol su liyaung inkul sin tokosra, ac Elkanah, su akluo in leum yal tokosra. 8 Mwet Judah finne ma wialos, a mwet Israel elos sruokya luofoko tausin mutan ac tulik lun mwet Judah, ac usalosla nu Samaria, wi pac ma wap puspis.\nMwet Palu Oded\n9 Sie mwet palu lun LEUM GOD su pangpang Oded el muta in siti Samaria. El osun nu sin mwet mweun Israel ke elos foloko ac us mwet sruoh lalos ac akola in utyak nu in siti uh. Na el fahk, “LEUM GOD lun papa tomowos El kasrkusrak sin mwet Judah, pwanang El lela kowos in kutangulosla. Tusruktu inge El lohng ke luman anwuk sulallal ma kowos oru nu selos. 10 Ac inge kowos akoo in oru tuh mukul ac mutan lun Jerusalem ac Judah inge in mwet kohs lowos. Ku kowos tiana etu lah kowos oru pac ma koluk lain LEUM GOD lowos? 11 Porongo ma nga fahk uh! Mwet sruoh inge ma na wiowos. Lela elos in folokla. Kowos fin tia fuhlelosla, na LEUM GOD El ac kai kowos ke kasrkusrak lal.”\n12 Mwet akosr sin mwet kol lun Tokosrai Epang elos wi pac tia insese nu ke ma mwet mweun elos oru inge. Inelos pa Azariah wen natul Jehohanan, Berechiah wen natul Meshillemoth, Jehizkiah wen natul Shallum, ac Amasa wen natul Hadlai. 13 Elos fahk, “Nimet use mwet sruoh ingan nu inge. Ma koluk ma kut orala fal tari LEUM GOD Elan kasrkusrak sesr kac. Ac inge kowos lungse oru kutu ma su ac akyokyela koluk lasr?” 14 Ke ma inge, mwet mweun uh sang mwet sruoh ac ma wap uh nu sin mwet uh ac mwet kol lalos. 15 Itukyang kunen mwet akosr inge in kitalik nuknuk ke ma wap nu sin mwet sruoh. Elos sang nuknuk ac fahluk nu selos, ac lupa fal ke mwe mongo ac mwe nim, ac elos sang mwe akmusra in unwela kinet kaclos. Mwet ma munas ac kofla fahsr, elos srakalosyang nu fin donkey, na mwet sruoh inge nukewa folokinyukla nu in acn Judah, ke siti Jericho su siti in sak palm. Na mwet Israel elos folokla nu yen selos in Samaria.\nAhaz El Siyuk Kasru Sin Mwet Assyria\n(Luo Tokosra 16:7–9)\n16 In pacl se inge, Tokosra Ahaz el supwala kas nu sel Tiglath Pileser, Tokosra Fulat lun Assyria, ac siyuk kasru sel, 17 mweyen mwet Edom elos sifil tuku mweuni mwet Judah, ac kutangulosla ac uslalosla nu in sruoh. 18 In pacl sacn pacna, mwet Philistia elos utyak pac lain siti srisrik pe eol layen nu roto oayapa layen eir lun Judah. Elos sruokya siti Beth Shemesh, Aijalon, ac Gederoth, oayapa siti Soco, Timnah, ac Gimzo, wi ikul ma raunelosla, na elos oakwuki ac muta we. 19 Ke sripen Ahaz, tokosra lun Israel* el akyokye ma koluk in acn Judah ac lain LEUM GOD, ouinge LEUM GOD El sang ma upa nu fin acn Judah. 20 Tiglath Pileser, Tokosra Fulat lun Assyria, el tia kasrel Ahaz, a el lainul ac oru ma upa nu sel. 21 Na Ahaz el eisla gold liki Tempul ac liki lohm sin tokosra, oayapa liki lohm sin mwet kol lun mwet uh, ac sang nu sel Tokosra Fulat. El ne oru ouinge, a tiana kasreyuk el.\nMa Koluk Lal Ahaz\n22 Ke mwe lokoalok upala nu sel Ahaz, el orekma koluk lain LEUM GOD yohk liki na meet. 23 El orek kisa nu sin god lun mwet Syria, su tuh kutangulla. El fahk, “God ingan lun mwet Syria elos kasru tokosra lun Syria, na nga fin orek kisa nu selos, elos ac ku in kasreyu pac.” Tusruktu ma el oru inge use mwe ongoiya nu sel ac nu sin mutunfacl sel. 24 Sayen ma inge, el usla pac kufwen mwe orekma nukewa lun Tempul, ac kunausya in ip srisrik. El kaliya Tempul, ac tulokunak loang in acn nukewa in Jerusalem. 25 In siti nukewa in acn Judah, el musaela nien alu lun mwet pegan, yen mwe keng uh ac isisyak we nu sin god ngia. Sripe inge oru el sifacna pwanma kasrkusrak lun LEUM GOD lun papa tumal nu facl.\n26 Ma nukewa su el orala ke el tokosra, mutawauk nwe ke safla, simla in Sramsram Matu Ke Tokosra Lun Israel Ac Judah. 27 Tokosra Ahaz el misa ac pukpuki in Jerusalem, tusruktu tia inkulyuk lun mwet leum. Hezekiah wen natul, el aolul in tokosra.+\n+ 28:5 28:5–6; 2 Tok 16:5; Isa 7:1 * 28:19 tokosra lun Israel: Ahaz el tokosra lun Judah, tuh ke sripen koluk orekma lal, itukyang ine aksruksruk se lal ke verse se inge, mu el tokosra lun Israel. + 28:27 Isa 14:28